
Úvod 

Sociálna poisťovňa (ďalej len „poisťovňa“) je verejnoprávna inštitúcia zriadená na výkon sociálneho poistenia. Svoju činnosť vykonáva podľa zákona č. 461/2003 Z. z. o sociálnom poistení v znení neskorších predpisov (ďalej len „zákon o sociálnom poistení“), ktorý vymedzuje sociálne poistenie v tomto rozsahu

a) dôchodkové poistenie, a to

1. starobné poistenie - na zabezpečenie príjmu v starobe a pre prípad úmrtia,

2. invalidné poistenie - pre prípad poklesu schopnosti vykonávať zárobkovú činnosť v dôsledku dlhodobo nepriaznivého zdravotného stavu poistenca a pre prípad úmrtia,
b) nemocenské poistenie - pre prípad straty alebo zníženia príjmu zo zárobkovej činnosti a na zabezpečenie príjmu v dôsledku dočasnej pracovnej neschopnosti, tehotenstva a materstva, 

c) úrazové poistenie - pre prípad poškodenia zdravia alebo úmrtia v dôsledku pracovného úrazu, služobného úrazu a choroby z povolania,

d) garančné poistenie - pre prípad platobnej neschopnosti zamestnávateľa na uspokojovanie nárokov zamestnanca a na úhradu príspevkov na starobné dôchodkové sporenie nezaplatených zamestnávateľom do základného fondu príspevkov na starobné dôchodkové sporenie, 

e) poistenie v nezamestnanosti - pre prípad straty príjmu z činnosti zamestnanca v dôsledku nezamestnanosti a na zabezpečenie príjmu v dôsledku nezamestnanosti.
Zákon o sociálnom poistení vymedzuje aj ďalšie oblasti činnosti poisťovne ako je organizácia a riadenie, financovanie a hospodárenie vrátane príjmov a výdavkov, konanie vo veciach sociálneho poistenia, na ktoré sa nevzťahuje správny poriadok, kontrolnú činnosť pri výkone sociálneho poistenia a výkon dozoru štátu nad sociálnym poistením. 

Poisťovňa je kontaktná inštitúcia na komunikáciu medzi príslušnými inštitúciami a príjemcami dávok a medzi inštitúciami členských štátov Európskej únie a inštitúciami štátov, ktoré sú zmluvnou stranou dohody o Európskom hospodárskom priestore a inštitúciou Švajčiarskej konfederácie.

Poisťovňa vykonáva podľa zákona č. 43/2004 Z. z. o starobnom dôchodkovom sporení v znení neskorších predpisov (ďalej len „zákon o starobnom dôchodkovom sporení“) aj činnosti spojené s realizáciou starobného dôchodkového sporenia, predovšetkým vyberá príspevky na starobné dôchodkové sporenie, postupuje ich dôchodkovým správcovským spoločnostiam a registruje zmluvy o starobnom dôchodkovom sporení.
A. Orgány poisťovne

Orgány poisťovne, ktorými sú 

a)
Dozorná rada poisťovne (ďalej len „dozorná rada“)

b)
generálny riaditeľ poisťovne (ďalej len „generálny riaditeľ“),

c)
riaditeľ pobočky poisťovne (ďalej len „riaditeľ pobočky“),

sa pri výkone svojej činnosti riadia zákonom o sociálnom poistení, ostatnými všeobecne záväznými právnymi predpismi a vnútornými predpismi poisťovne.

A. I.
Dozorná rada 
Dozorná rada je dozorný a kontrolný orgán poisťovne, ktorý kontroluje hospodárenie poisťovne podľa § 123 ods. 2 písm. e) zákona o sociálnom poistení. 

Dozorná rada má 11 členov, ktorých s výnimkou predsedu volí a odvoláva Národná rada Slovenskej republiky. Predsedom dozornej rady je minister práce, sociálnych vecí a rodiny Slovenskej republiky. Dozornú radu tvoria

· traja zástupcovia navrhnutí reprezentatívnymi združeniami odborových zväzov,

· traja zástupcovia navrhnutí reprezentatívnymi združeniami zamestnávateľov,

· jeden zástupca Ministerstva práce, sociálnych vecí a rodiny Slovenskej republiky a dvaja zástupcovia Ministerstva financií Slovenskej republiky navrhnutí vládou Slovenskej republiky,

· jeden zástupca navrhnutý záujmovými združeniami občanov reprezentujúcich poberateľov dôchodkových dávok.

Zloženie dozornej rady v roku 2015
predseda

JUDr. Ján Richter      


členovia

za vládu

Ing. Marek Lendacký
do 11. mája 2015, Ministerstvo práce, sociálnych vecí a rodiny Slovenskej republiky,
Ing. Jana Kolesárová
od 12. mája 2015, Ministerstvo práce, sociálnych vecí a rodiny Slovenskej republiky, generálna riaditeľka sekcie sociálneho poistenia a dôchodkového sporenia, 
Ing. Radko Kuruc, PhD.
Ministerstvo financií Slovenskej republiky, štátny tajomník, 
Ing. Ján Mikulík 
Ministerstvo financií Slovenskej republiky, riaditeľ odboru rozpočtových analýz, 

za reprezentatívne združenia zamestnávateľov

Ing. Pavol Brnka 
Zväz sklárskeho priemyslu Slovenskej republiky, predseda predstavenstva, 

JUDr. Ľudovít Paus
Združenie podnikateľov Slovenska, generálny sekretár, 

Mgr. Branislav Masár
Asociácia zamestnávateľských zväzov a združení, špecialista na pracovnoprávnu legislatívu, 
za reprezentatívne združenia odborových zväzov

Ing. Magdaléna Mellenová
Odborový zväz potravinárov Slovenskej republiky, predsedníčka, 

JUDr. Mária Svoreňová
Konfederácia odborových zväzov Slovenskej republiky,

JUDr. Marián Lacko
Slovenský odborový zväz zamestnancov obrany, predseda, 

za záujmové združenia občanov reprezentujúcich poberateľov dôchodkových dávok

Ing. Ján Lipiansky
Jednota dôchodcov na Slovensku, predseda.

Funkciu podpredsedov dozornej rady vykonávali Ing. Pavol Brnka a JUDr. Marián Lacko.

V súlade so zákonom o sociálnom poistení, rokovacím poriadkom dozornej rady a schváleným vecným a časovým plánom konania zasadnutí dozornej rady bolo v roku 2015 zvolaných 6 zasadnutí, na ktorých bolo prijatých celkovo 115 uznesení. Dozorná rada rokovala spôsobom per rollam 2 krát a prijala 4 uznesenia.
Zasadnutia dozornej rady zvolával a riadil jej predseda alebo ním poverený podpredseda. Zasadnutí dozornej rady sa zúčastňoval generálny riaditeľ a ďalší prizvaní vedúci zamestnanci poisťovne. 

A. II.
Generálny riaditeľ 

Štatutárnym orgánom poisťovne je generálny riaditeľ, ktorého funkčné obdobie je šesťročné. Generálneho riaditeľa vymenúva a odvoláva vláda Slovenskej republiky. Generálny riaditeľ riadi výkon sociálneho poistenia a zodpovedá za hospodárenie poisťovne vláde Slovenskej republiky. 

Dňa 20. augusta 2014 prijala vláda Slovenskej republiky uznesenie č. 408 v súvislosti s nálezom Ústavného súdu Slovenskej republiky č. k. IV. ÚS 478/2011-51, ktorým vláda Slovenskej republiky ustanovila dĺžku výkonu funkcie generálneho riaditeľa do 23. júla 2016.

Funkciu generálneho riaditeľa vykonáva Ing. Dušan Muňko.
A. III. Riaditelia pobočiek

Pobočku riadi riaditeľ pobočky a za jej činnosť zodpovedá generálnemu riaditeľovi. Riaditeľ pobočky koná v mene poisťovne vo veciach patriacich do pôsobnosti pobočky. Kompetencie riaditeľa pobočky vymedzuje zákon o sociálnom poistení, štatút poisťovne a kompetenčný poriadok poisťovne.

V roku 2015 z dôvodu čerpania materskej dovolenky poveril generálny riaditeľ od 21. septembra 2015 riadením pobočky v Starej Ľubovni JUDr. Júliu Hubeňákovú. Taktiež uskutočnil generálny riaditeľ po prerokovaní v dozornej rade personálnu zmeny vo funkcii riaditeľa pobočky v Žiari nad Hronom a od 2. júla 2015 riadením poveril JUDr. Róberta Kováča. Personálne obsadenie funkcií riaditeľov pobočiek je uvedené v prílohe 1.
B. Hlavný kontrolór

Hlavný kontrolór vykonával následné finančné kontroly na základe písomného poverenia vydaného generálnym riaditeľom v súlade s § 12 ods. 2 zákona NR SR č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov (ďalej len „zákon o finančnej kontrole“) a v súlade s plánom kontrolnej činnosti schváleným dozornou radou na rok 2015.

Voľba hlavného kontrolóra bola vykonaná dňa 15. apríla 2014 uznesením dozornej rady č. 34/02/14. Funkciu hlavného kontrolóra od 1. mája 2014 vykonáva Ing. Tibor Kašiak.

V roku 2015 boli vykonané následné finančné kontroly plnenia rozpočtu správneho fondu  a vybraných finančných operácií správneho fondu so zameraním na dodržiavanie hospodárnosti a efektívnosti nakladania s vlastným majetkom poisťovne, dodržanie účelu a účinnosti, ako aj následné finančné kontroly splnení opatrení na nápravu nedostatkov zistených následnými finančnými kontrolami a na odstránenie príčin ich vzniku v súlade so zákonom o sociálnom poistení a podľa zákona o finančnej kontrole. 

V priebehu roka bolo vykonaných 6 následných finančných kontrol v pobočkách Košice, Rimavská  Sobota, Trenčín, Prešov, Prievidza a Trnava a 5 kontrol prijatých opatrení v pobočkách Svidník, Čadca, Vranov nad Topľou a Trebišov. Zistené nedostatky v priebehu následných finančných kontrol boli odstraňované pobočkami operatívne, boli prijímané adekvátne opatrenia aj počas výkonu následných finančných kontrol a súčasne zabezpečovali primerané opatrenia na zamedzenie výskytu zistených nedostatkov v budúcnosti. 

V súlade so zákonom o sociálnom poistení hlavný kontrolór predložil na zasadnutiach dozornej rady odborné stanovisko k návrhu rozpočtu na rok 2016 a rozpočtovému výhľadu na roky 2017 a 2018 k častiam týkajúcim sa správneho fondu a Plán kontrolnej činnosti hlavného kontrolóra Sociálnej poisťovne na rok 2015.
C. Organizačné zložky poisťovne 

Organizačnými zložkami poisťovne sú ústredie a pobočky, ktorých územné obvody a sídla sú určené v štatúte poisťovne. Organizačné zložky poisťovne vykonávajú svoju činnosť v súlade so zákonom o sociálnom poistení, všeobecne záväznými právnymi predpismi, vnútornými predpismi poisťovne, rozhodnutiami orgánov poisťovne a opatreniami prijatými na základe kontrolných zistení orgánov dozoru štátu a Najvyššieho kontrolného úradu slovenskej republiky.

Sídlom ústredia je Bratislava. Poisťovňa má zriadených 36 pobočiek. V rámci územnej pôsobnosti niektorých pobočiek je zriadených spolu 42 vysunutých pracovísk.
C. I.
Riadiaca a organizačná činnosť 

C. I. 1. Stratégia

Sociálna poisťovňa v roku 2015 pokračovala v plnení jednotlivých strategických cieľov a opatrení uvedených v Strategických zámeroch činnosti Sociálnej poisťovne na obdobie rokov 2009 - 2014, schválených vládou Slovenskej republiky dňa 25. februára 2009 a následne Národnou radou Slovenskej republiky dňa 29. apríla 2009 doplnených o „Aktualizáciu strategických zámerov činnosti Sociálnej poisťovne na  obdobie rokov 2015 - 2016“, ktorú Dozorná rada Sociálnej poisťovne zobrala na vedomie dňa 21. apríla 2015.

Sociálna poisťovňa sa v roku 2015 zameriavala najmä na dodržiavanie zákonných lehôt pri vybavovaní podaní klientov, kvalitné uspokojovanie zákonných nárokov, zvyšovanie informovanosti klientov aktívnou informačnou politikou a modernizáciu klientskych centier. V rámci svojho rozvoja pokračovala Sociálna poisťovňa v intenciách stať sa modernou verejnoprávnou inštitúciou. V oblasti financií sa maximálny dôraz zameriaval najmä na zintenzívnenie výberu finančných prostriedkov a to prostredníctvom dôsledného výberu poistného, zvýšenia dôrazu na vymáhanie pohľadávok a efektívneho čerpania prostriedkov správneho fondu. Zefektívnenie vnútorných procesov Sociálna poisťovňa realizovala prostredníctvom rozvoja informačných systémov na podporu výkonu činnosti, rozvoja elektronických služieb, modernizáciou technologického prostredia, racionalizáciou a automatizáciou procesov.
C. I. 2. Organizácia a riadenie

Významným nástrojom pre organizáciu a riadenie poisťovne sú jej základné vnútorné predpisy schválené generálnym riaditeľom, ktorými sú štatút, kompetenčný poriadok, organizačný poriadok, pracovný poriadok, mzdový poriadok, kontrolný poriadok, pravidlá financovania a hospodárenia, etický kódex a požiarny štatút. 
Riadiace väzby, organizačné usporiadanie a pôsobnosť jednotlivých organizačných útvarov v organizačných zložkách poisťovne upravuje Organizačný poriadok poisťovne. Po prerokovaní v dozornej rade schválil generálny riaditeľ nový Organizačný poriadok Sociálnej poisťovne s účinnosťou od 1. októbra 2015. Súčasne s účinnosťou od 1. októbra 2015 generálny riaditeľ vydal nový Kompetenčný poriadok Sociálnej poisťovne upravený v súvislosti s organizačnými zmenami, vrátane dodatku č. 1 ku Kompetenčnému poriadok Sociálnej poisťovne s účinnosťou 27. novembra 2015. 
Generálny riaditeľ v roku 2015 schválil zmeny v Pracovnom poriadku Sociálnej poisťovne dodatkom s účinnosťou od 21. septembra 2015. Po prerokovaní v dozornej rade generálny riaditeľ schválil nový Mzdový poriadok Sociálnej poisťovne s účinnosťou od 1. mája 2015, schválil po prerokovaní v dozornej rade dodatok k Pravidlám financovania a hospodárenia Sociálnej poisťovne s účinnosťou od 27. mája 2015.

Na účely riadenia organizačných zložiek vydalo ústredie v roku 2015 spolu 76 vnútorných predpisov, z toho 30 príkazov generálneho riaditeľa a 46 metodických usmernení. 

Generálny riaditeľ v roku 2015 zvolal celkom 12 porád vedenia poisťovne, ktoré sa týkali najmä oblasti hospodárenia s finančnými prostriedkami poisťovne, tvorby rozpočtu a jeho čerpania, kontroly výkonu sociálneho poistenia, lekárskej posudkovej činnosti, kontroly liečebného režimu, nemocenskej agendy, výberu poistného, vymáhania pohľadávok a informatickej podpory výkonu sociálneho poistenia.

Personálne obsadenie organizačných útvarov ústredia v priamej riadiacej pôsobnosti generálneho riaditeľa je uvedené v prílohe 2.

Ústredie operatívne usmerňovalo činnosť pobočiek na pracovných poradách. Generálny riaditeľ uskutočnil s riaditeľmi pobočiek 5 pracovných porád. Jednotlivé organizačné útvary ústredia uskutočnili 33 pracovných porád s vedúcimi zamestnancami príslušných organizačných útvarov pobočiek. Porady sa konali najmä za účelom zabezpečenia jednotnej aplikácie zákona o sociálnom poistení v organizačných zložkách v súlade s vecným a časovým plánom konania pracovných porád.
C. I. 3. Správa registratúry

V automatizovanom systéme správy registratúry v priebehu roka 2015 bola nasadená zmenová udalosť súvisiaca s prehľadnejším, rýchlejším a presnejším evidovaním podaní smerujúcich na sekciu dôchodkového poistenia.

V priebehu roka bolo vykonaných 9 tematických kontrol pobočiek zameraných na dodržanie zabezpečenia odbornej správy registratúr, podateľne a expedície. 

Uskutočnilo sa niekoľko vyraďovacích konaní riadne schválených Slovenským národným archívom. Vyradených bolo celkovo 5 399,4 bm registratúry. 

Príjem a expedícia podaní

Prostredníctvom Slovenskej pošty, a.s., ústredie zabezpečilo expedíciu 3 146 647 listových zásielok, z toho v mimoriadnom pracovnom režime spracovanie a expedovanie 1 190 556  rozhodnutí v súvislosti so zvyšovaním dôchodkových dávok od 1. januára 2015, 128 346 ks rozhodnutí o zvyšovaní dôchodkových dávok od 1. januára 2016, 194 623 ks oznámení o prevedení vymáhania pohľadávok do mandátnej správy. 

Pobočky zabezpečili expedíciu 3 273 141 listových zásielok. Celkovo poisťovňa v roku 2015 expedovala 7 025 870 listových zásielok.

C. I. 4. Kontrolná činnosť

Kontrolnou činnosťou sa v podmienkach poisťovne rozumie vnútorná kontrola, finančná kontrola a vonkajšia kontrola, ktorá sa riadi plánmi kontrolnej činnosti pobočiek a kontrolným poriadkom. 

Vnútorná kontrolná činnosť
V rámci vnútornej kontroly bolo v roku 2015 vykonaných 96 kontrol útvarom kontroly a sťažností, z toho 12 v ústredí a 84 v pobočkách.

Nedostatky boli zistené v oblasti výplaty dávok garančného poistenia, úrazových dávok a nemocenských dávok, v oblasti dodržiavania lehôt pri predpisovaní dlžných súm poistného a príspevkov na starobné dôchodkové sporenie a odstupovaní právoplatných a vykonateľných rozhodnutí, v oblasti použitia finančných prostriedkov na reprezentačné účely a dodržiavania postupov pri zabezpečovaní prevádzky služobných motorových vozidiel a prepravných služieb, v oblasti práce pobočky s poistným uhradeným bez právneho dôvodu, v oblasti úrazových rent a v oblasti dôchodkového poistenia. Na ich odstránenie a na odstránenie príčin ich vzniku bolo prijatých 222 opatrení.

Zamestnanci ostatných organizačných útvarov poisťovne vykonali 61 kontrol, z toho 1 v ústredí a 60 v pobočkách.
Nedostatky boli zistené v oblasti správy registratúry a podateľne, lekárskej posudkovej činnosti, nemocenského poistenia a výberu poistného. Na odstránenie zistených nedostatkov a príčin ich vzniku bolo prijatých 73 opatrení.
Finančná kontrola

V podmienkach poisťovne sa  finančná kontrola vykonáva ako predbežná finančná kontrola, priebežná finančná kontrola a následná finančná kontrola. V roku 2015 vykonali pobočky 88 následných finančných kontrol. Kontroly boli zamerané na finančné operácie základných fondov nemocenského poistenia, úrazového poistenia (okrem úrazovej renty a pozostalostnej úrazovej renty), garančného poistenia a poistenia v nezamestnanosti. Predmetom kontroly boli výplaty jednotlivých druhov dávok. Neboli zistené žiadne nedostatky.
Vonkajšia kontrolná činnosť

Vonkajšia kontrola v roku 2015 bola vykonaná u zamestnávateľov na základe plánu vonkajšej kontrolnej činnosti, do ktorého boli zaradení predovšetkým zamestnávatelia, ktorí si neplnili povinnosti v súlade so zákonom o sociálnom poistení. 
V roku 2015 bolo vykonaných 17 427 kontrol zameraných na sociálne poistenie. Tieto boli v roku 2015 ukončené. Správnosť odvodu poistného a plnenie oznamovacích povinností bola kontrolovaná za 392 418 zamestnancov. 

Z celkového počtu skontrolovaných zamestnávateľov bolo 3 479 zamestnávateľov, ktorí predložili mesačné výkazy poistného a príspevkov na starobné dôchodkové sporenie, výkazy poistného a príspevkov na starobné dôchodkové sporenie až pri výkone vonkajšej kontroly. Celkom bolo predložených a v jednotlivých aplikačných programových vybaveniach zaevidovaných 13 203 mesačných výkazov.
V porovnaní s priemerným mesačným počtom v roku 2014 vykonali zamestnanci vykonávajúci vonkajšiu kontrolu o 235 vonkajších kontrol viac (za rok 2014 vykonali mesačne v priemere 1 217 kontrol), t.j. viac o 19,31 %.
Kontrolou registračných listov zamestnancov a ich porovnaním s prehľadom zamestnancov, ktorí sú evidovaní v informačnom systéme Jednotného výberu poistného boli nedostatky zistené u 11 827 zamestnávateľov, kde bolo zistených 39 431 chýb (nesprávne rodné číslo, nenahlásenie prerušenia poistenia, nesprávne dátumy prihlásenia alebo odhlásenia do a z poistenia, zamestnanec nebol odhlásený z poistenia vôbec a pod.), ktoré boli opravené pri spracovávaní výsledkov kontroly v informačnom systéme Jednotného výberu poistného. Pri kontrole výkazov zamestnávateľov opravili zamestnanci pobočiek 264 673 chýb.
Kontrolou vymeriavacieho základu, výpočtu poistného a rozhodujúceho obdobia pre určenie vymeriavacieho základu bolo zistené dlžné poistné, čiže nedoplatky na poistnom v celkovej sume 332 216,59 Eur. 

Na základe výsledkov uskutočnených vonkajších kontrol pobočky rozhodnutím predpísali dlžné poistné v celkovej sume 3 077 989,62 Eur a bolo uhradené poistné v sume 8 483 687,25 Eur.
V súvislosti s vykonávanými kontrolami na sociálne poistenie bolo v roku 2015 uložených 4 491 pokút v celkovej sume 355 733,58 Eur a bolo vydaných 5 638 rozhodnutí na penále v celkovej sume 1 138 227,90 Eur.

Akčný plán boja proti zneužívaniu sociálneho systému a podvodom v poisťovni 

Zneužívanie sociálneho systému bolo v roku 2015 zistené najmä v oblastiach týkajúcich sa dávok nemocenského poistenia, poistenia v nezamestnanosti, garančného poistenia, dôchodkového poistenia a lekárskej posudkovej činnosti.

Zneužívanie sociálneho systému je stále zaznamenávané, najmä v oblasti úpravy vymeriavacích základov za účelom výplaty dávky vo vyššej sume a v oblasti pozmeňovania a falšovania údajov.

V roku 2015 v súvislosti s možným zneužívaním nemocenského poistenia bolo orgánom činným v trestnom konaní podaných 10 trestných oznámení z dôvodu podozrenia zo spáchania trestného činu subvenčného podvodu. 

Z dôvodu zásadných legislatívnych zmien v oblasti inštitútu dobrovoľného nemocenského poistenia, najmä v období od 1. júla 2014, sa výrazne obmedzili možnosti jeho zneužívania. Aj napriek výrazne nižšej miere zneužívania inštitútu dobrovoľného nemocenského poistenia v porovnaní s predchádzajúcim obdobím, naďalej sú zaznamenané pokusy získať nemocenskú dávku aspoň z minimálneho vymeriavacieho základu pri minimálnom, resp. žiadnom platení poistného na nemocenské poistenie. 

V oblasti poistenia v nezamestnanosti bolo podozrenie na zneužitie sociálneho systému zistené v 16 prípadoch. V oblasti garančného poistenia bolo v roku 2015 zistené podozrenie na zneužitie sociálneho systému v 2 prípadoch.

V roku 2015 bolo posudkovými lekármi pobočiek zistených  877 porušení liečebného režimu, pričom celkový hmotný postih predstavoval 76 103,43 Eur.

V súvislosti s porušením niektorých povinností poistencov a príjemcov dávok podľa § 227 ods. 2 až 4 zákona o sociálnom poistení bolo vydaných pobočkami 172 rozhodnutí o uložení pokuty v sume 3 248 Eur. 

Na základe systémovej kontroly bolo 252 234 odvádzateľom predpísané poistné v sume 269 648 255,25 Eur. V roku 2015 bolo 169 005 odvádzateľom predpísané penále v sume 41 034 418,38 Eur.

V súvislosti s kontrolou plnenia povinností zamestnávateľov ustanovených zákonom o sociálnom poistení bolo v hodnotenom období predpísaných 7 957 pokút v celkovej sume 561 173,31 Eur. V roku 2015 bolo 74 904 odvádzateľom zaslaná písomná výzva na zaplatenie poistného.

V hodnotenom období bolo podaných 4 558 trestných oznámení na 3 021 odvádzateľov poistného vo veci neplatenia a neodvádzania poistného.

Vo veci zneužívania sociálneho systému poľskými zamestnávateľmi bolo v roku 2015 skontrolovaných 37 zamestnávateľov, v odôvodnených prípadoch sú kontroly vykonávané v spolupráci s Národným inšpektorátom práce. Na základe vykonaných kontrol bolo zistené, že znaky schránkovej spoločnosti vykazuje 5 zamestnávateľov, 28 zamestnávateľov tieto znaky nevykazuje. V súvislosti so 4 zamestnávateľmi prebieha komunikácia s príslušnou poľskou inštitúciou z dôvodu určenia uplatniteľnej legislatívy.

V oblasti prevádzkovej činnosti bola v roku 2015 uložená pokuta v sume 5 985,91 Eur v súvislosti s nedodržaním termínu plnenia zmluvy. 

V hodnotenom období nebolo zistené zneužitie sociálneho systému zo strany zamestnancov poisťovne.
C. I. 5. Sťažnosti

Poisťovňa prijala celkom 407 sťažností. Oproti roku 2014 je to pokles o 271 sťažností (39,97 %). 

V roku 2015 ústredie prijalo 309 sťažností a  pobočky prijali 98 sťažností. Z celkového počtu 195 sťažností priamo vybavených odborom kontroly a sťažností, ktoré obsahovali 211 samostatných bodov, bolo 52 bodov opodstatnených (24,64 %). 

Z celkového počtu prijatých sťažností bolo 70 priamo vybavených pobočkami, ktoré obsahovali 76 samostatných bodov, z ktorých bolo 8 bodov opodstatnených.

Sťažnosti sa týkali hlavne oblasti dôchodkového poistenia, správania zamestnancov, výberu poistného, lekárskej posudkovej činnosti, nemocenského poistenia, poistenia v nezamestnanosti, vymáhania pohľadávok.

V prípade opodstatnených sťažností Sociálna poisťovňa prijímala priebežne opatrenia na odstránenie zistených nedostatkov. O výsledku prešetrenia sťažnosti boli fyzické a právnické osoby informované v zákonom stanovenej lehote.
C. I. 6. Výkon dozoru štátu

Výkon dozoru štátu vykonávalo Ministerstvo financií Slovenskej republiky a Ministerstvo práce, sociálnych vecí a rodiny Slovenskej republiky 

Dozorné akcie Ministerstva financií Slovenskej republiky

Ministerstvo financií Slovenskej republiky realizovalo v roku 2015 v  poisťovni 1 dozornú akciu. 

· dozorná akcia bola realizovaná v čase od 12. februára 2015 do 17. apríla 2015 v ústredí so zameraním na kontrolu  dodržiavania zákona o sociálnom poistení s dôrazom na overenie dodržiavania planých predpisov v oblasti čerpania kapitálových výdavkov správneho fondu a na kontrolu plnenia opatrení na odstránenie nedostatkov zistených predchádzajúcimi dozornými akciami. Z dozornej akcie boli k zisteným nedostatkom prijaté 3 opatrenia, ktoré poisťovňa zapracovala do interných predpisov.
Dozorné akcie Ministerstva práce, sociálnych vecí a rodiny Slovenskej republiky

Ministerstvo práce, sociálnych vecí a rodiny slovenskej republiky realizovalo v roku 2015 v poisťovni 3 dozorné akcie.

· v čase od 4. marca 2015 do 29. apríla 2015 s prerušením v pobočke Žilina. Predmetom výkonu dozoru štátu bolo dodržiavanie zákona o sociálnom poistení, dodržiavanie ostatných všeobecne záväzných právnych predpisov a interných aktov riadenia poisťovne s osobitným dôrazom najmä na postup pri spracovaní a evidencii žiadostí o dávku v nezamestnanosti a pri posúdení nároku, výpočte a výplate dávky v nezamestnanosti. Dozorná skupina v závere odporučila vykonať zmeny v zákone o sociálnom poistení.
· v čase od 5. mája 2015 do 27. júla 2015 s prerušením v ústredí. Predmetom výkonu dozoru štátu bolo dodržiavanie zákona o sociálnom poistení, dodržiavanie ostatných všeobecne záväzných právnych predpisov a interných aktov riadenia poisťovne v súvislosti s podaním pána F.P. týkajúcim sa realizácie rozsudkov súdov vo veci predčasného starobného dôchodku poisťovňou. Dozorná skupina v závere konštatuje, že poisťovňa postupovala v intenciách zákona o sociálnom poistení, ostatných všeobecne záväzných právnych predpisov a interných aktov riadenia poisťovne.
· v čase od 1. júna 2015 do 30. júla 2015 s prerušením v pobočke Liptovský Mikuláš. Predmetom výkonu dozoru štátu bolo dodržiavanie zákona o sociálnom poistení, dodržiavanie ostatných všeobecne záväzných právnych predpisov a interných aktov riadenia poisťovne s osobitným dôrazom najmä na postup pri spracovaní a evidencii žiadostí o dávku v nezamestnanosti a pri posúdení nároku, výpočte a výplate dávky v nezamestnanosti. Dozorná skupina v závere odporučila vykonať zmeny v zákone o sociálnom poistení.
· v čase od 3. júna 2015 do 20. júla 2015 s prerušením v pobočke Galanta. Predmetom výkonu dozoru štátu bolo dodržiavanie zákona o sociálnom poistení, dodržiavanie ostatných všeobecne záväzných právnych predpisov a interných aktov riadenia poisťovne s osobitným dôrazom najmä na postup pri spracovaní a evidencii žiadostí o dávku v nezamestnanosti a pri posúdení nároku, výpočte a výplate dávky v nezamestnanosti. Dozorná skupina v závere odporučila vykonať zmeny v zákone o sociálnom poistení.
· v čase od 14. septembra 2015 do 30. októbra 2015 s prerušením v pobočke Čadca. Predmetom výkonu dozoru štátu bolo dodržiavanie zákona o sociálnom poistení, dodržiavanie ostatných všeobecne záväzných právnych predpisov a interných aktov riadenia poisťovne s osobitným dôrazom najmä na postup pri spracovaní a evidencii žiadostí o dávku v nezamestnanosti a pri posúdení nároku, výpočte a výplate dávky v nezamestnanosti. Dozorná skupina v závere odporučila vykonať zmeny v zákone o sociálnom poistení.
· v čase od 8. októbra 2015 do 17. decembra 2015 s prerušením v pobočke Trenčín. Predmetom výkonu dozoru štátu bolo dodržiavanie zákona o sociálnom poistení, dodržiavanie ostatných všeobecne záväzných právnych predpisov a interných aktov riadenia poisťovne s osobitným dôrazom najmä na postup pri spracovaní a evidencii žiadostí o dávku v nezamestnanosti a pri posúdení nároku, výpočte a výplate dávky v nezamestnanosti. Dozorná skupina v závere odporučila vykonať zmeny v zákone o sociálnom poistení.

C. I. 7. Komunikácia s verejnosťou

Poisťovňa v roku 2015 publikovala 9 802 článkov a príspevkov v tlači, v televízii, rozhlase a na webových stránkach rôznych médií. Na webovej stránke poisťovne bolo publikovaných 309 tlačových správ so všeobecnou problematikou a 55 tlačových správ týkajúcich sa činnosti pobočiek. Na odborné témy poisťovňa zorganizovala 6 tlačových besied. 

Poisťovňa pripravila pre verejnosť nové informačné kampane na viaceré témy (napr. II. pilier, Klamať sa neoplatí, Minimálny dôchodok, O čo môžete požiadať Sociálnu poisťovňu, Aktualizujte si kontakty, Daňové priznanie SZČO a sociálne poistenie, Zmeny od 1.1.2016). 

S cieľom znižovať chybovosť zamestnávateľov pri komunikácii s poisťovňou (najmä registračných listoch zamestnávateľov, registračných listoch fyzických osôb, mesačných výkazoch a výkazoch poistného) poisťovňa pripravila vo svojich pobočkách v máji a v júni 2015 sériu odborných školení. Témou boli časté a opakujúce sa chyby zamestnávateľov pri registrácii poistencov a ich eliminácia. Na celom Slovensku sa uskutočnilo 48 seminárov a zúčastnilo sa na nich 3 213 účastníkov – zástupcov zamestnávateľov. 

Pre verejnosť boli vyhotovené v spolupráci s Ministerstvom práce, sociálnych vecí a rodiny Slovenskej republiky dve brožúry zamerané na problematiku II. piliera, ktoré v priebehu januára 2015 boli distribuované do všetkých pobočiek. K problematickým témam a novým aktivitám poisťovňa zostavila 3 nové letáky (Klamať na odvodoch sa neoplatí, Kontaktné údaje, Minimálny dôchodok). Momentálne je k dispozícii 25 druhov informačných letákov k rôznym témam z oblasti sociálneho poistenia. 

V spolupráci s Jednotou dôchodcov poisťovňa pripravila leták, ktorý informuje dôchodcov o rôznych ponukách a aktivitách organizácie, a zároveň poskytuje najdôležitejšie informácie z poisťovne. 

Jednou z najvýznamnejších komunikačných aktivít v roku 2015 bolo otvorenie II. dôchodkového piliera. V záujme informovania verejnosti boli vypracované 2 informačné letáky a jeden plagát. Tieto informačné materiály boli distribuované na verejne dostupné miesta. 

Informačno-poradenské centrum poisťovne v roku 2015 vybavilo celkovo 439 557 požiadaviek klientov. Z toho bolo vybavených 356 451 telefonických požiadaviek, 37 459 elektronických požiadaviek a v osobnom kontakte bolo vybavených 45 647 klientov. Elektronické podania boli vybavené spravidla v deň ich doručenia.

V roku 2015 poisťovňa vybavila 15 922 písomných žiadostí o poskytnutie súčinnosti orgánom verejnej moci, súdom a iným orgánom ustanovených osobitným predpisom. Žiadosti sa týkali informácií o 29 469 fyzických a právnických osobách. Zároveň poisťovňa vybavila 788 954 elektronických podaní prostredníctvom systému elektronického poskytovania údajov poisťovne a 1 338 reklamácií v súvislosti s elektronickou odpoveďou súdnym exekútorom. 

V hodnotenom období vybavila poisťovňa 12 404 žiadostí o zaslanie informácie o stave individuálneho účtu poistenca a 11 620 žiadostí o zaslanie informácie o zmenách stavu individuálneho účtu poistenca za kalendárne roky 2004 až 2014. Vyhotovila 3 104 výpisov pre poistencov žijúcich v cudzine. Na rôzne otázky klientov súvisiace s problematikou vedenia individuálnych účtov poistencov  a poskytnutia informácií o podmienkach nároku na dôchodok poisťovňa zaslala 4 653 odpovedí. Počas roka 2015 klienti uplatnili voči pobočkám 37 vecných reklamácií na úpravu údajov v informačnom systéme. Podania klientov týkajúce sa agendy individuálnych účtov boli vybavované priebežne, väčšinou do 7 až 10 dní od doručenia podania. 

C. I. 8. Ľudské zdroje

Činnosť poisťovne v oblasti ľudských zdrojov bola zameraná na zvyšovanie kvalifikácie zamestnancov, budovanie systému motivácie a profesijnej kariéry a na racionalizáciu pracovných činností a súčasnú optimalizáciu počtu zamestnancov  poisťovne.

V oblasti výberu a prijímania zamestnancov bolo zaevidovaných 1 060 žiadateľov o prácu. Poisťovňa v roku 2015 uzatvorila pracovný pomer s 390 zamestnancami a skončila pracovný pomer s 431 zamestnancami.

Vzdelávanie zamestnancov poisťovne bolo zamerané predovšetkým na vzdelávanie vedúcich zamestnancov, kurzy v oblasti rozvoja mäkkých zručností, adaptačná príprava a odborná adaptačná príprava zamestnancov, odborné vzdelávanie zamestnancov, odborné vzdelávanie zamestnancov pobočiek zamerané na vykonávanie vonkajšej kontroly a odborné vzdelávanie posudkových lekárov. Priame náklady na vzdelávanie zamestnancov boli vo výške 37 387 Eur.
Poisťovňa v rámci napĺňania cieľa proklientskej orientácie zamestnancov naďalej pokračovala vo vzdelávaní zamestnancov prvého kontaktu. Školenia boli zamerané na profesionálny prístup a profesionálnu komunikáciu a na dôsledné uplatňovanie komunikačných štandardov poisťovne v praxi.  V roku 2015 takto zamerané školenie absolvovalo 250 zamestnancov s nulovými nákladmi. Boli využité odborné kompetencie interných zamestnancov organizácie.

V roku 2015 boli operatívne realizované aj vzdelávacie aktivity, ktorých cieľom bolo konštruktívne riešiť vzniknuté konflikty na pracovisku. Zúčastnilo sa ich 16 zamestnancov.

S cieľom zlepšenia výberu poistného realizovala poisťovňa rôzne formy vzdelávacích aktivít. Témy vzdelávania boli zamerané predovšetkým na vonkajšiu kontrolu výberu poistného a aplikáciu zákona o sociálnom poistení. Týchto vzdelávacích aktivít sa zúčastnilo 232 zamestnancov.

Súčasťou vzdelávania posudkových lekárov sú už dlhoročne odborné semináre Dni posudkového lekárstva. V roku 2015 sa uskutočnili už po 47. krát a zúčastnili sa 150 zamestnanci – lekári. Okrem toho poisťovňa zabezpečovala a realizovala pre posudkových lekárov ďalšie formy vzdelávania, ktorých sa zúčastnili 159 zamestnancov.
V rámci starostlivosti o zamestnancov boli zamestnancom poskytované benefity v súlade s kolektívnou zmluvou, ako je príspevok na doplnkové dôchodkové sporenie zamestnancom, poskytovanie rekreácií v doškoľovacích a rekreačných zariadeniach, v kúpeľoch Dudince, a. s. a v kúpeľoch Trenčianske Teplice, poskytovanie pracovného voľna nad rámec Zákonníka práce, vytváranie podmienok na absolvovanie preventívnych lekárskych prehliadok a poskytovanie návratných pôžičiek.
Štatistické údaje z oblasti personálnej práce za rok 2015
Počty zamestnancov 

	Ukazovateľ
	ústredie
	pobočky
	spolu

	1. Pohyb zamestnancov v roku 2015
	
	
	

	a) zamestnanci, ktorí uzatvorili pracovný pomer
	163
	227
	390

	b) zamestnanci, ktorí skončili pracovný pomer
	131
	300
	431

	2. Kmeňový stav zamestnancov k 31.12.2015*
	1 693
	3 714
	5 407

	3. Evidenčný stav zamestnancov k 31.12.2015**
	1 585
	3 509
	5 094

	4. Priemerný evidenčný počet zamestnancov prepočítaný na plne zamestnaných k 31.12.2015
	1 561,87
	3 502,63
	5 064,5

	5. Počet zamestnancov na NV, MD, rodičovskej dovolenke a pod. k 31.12.2015
	108
	205
	313


*)
kmeňový stav zamestnancov = celkový počet zamestnancov, s ktorými má poisťovňa uzatvorenú pracovnú zmluvu,
**)
evidenčný stav zamestnancov = skutočný počet zamestnancov na pracovisku bez pracovného voľna, bez náhrady mzdy, materskej dovolenky, rodičovskej dovolenky a pod.

C. II. Právna služba, legislatíva a zahraničné vzťahy
Právna služba, legislatíva
Poisťovňa zabezpečovala právnu službu v oblasti uplatňovania náhrady škody podľa zákona č. 514/2003 Z. z. o zodpovednosti za škodu spôsobenú pri výkone verejnej moci a o zmene a doplnení niektorých zákonov v znení neskorších predpisov (ďalej len „zákon o zodpovednosti za škodu“), v oblasti sprístupňovania informácií podľa zákona č. 211/2000 Z. z. o slobodnom prístupe k informáciám a doplnení niektorých zákonov v znení neskorších predpisov (ďalej len „zákon o slobode informácií“) a v oblasti uplatňovania nárokov v súdnych konaniach.

V súvislosti s uplatňovaním náhrady škody podľa zákona o zodpovednosti za škodu bolo zaevidovaných 26 žiadostí fyzických osôb o náhradu škody za nesprávny úradný postup poisťovne, resp. za vydanie nezákonného rozhodnutia. O uvedených žiadostiach bolo s konečnou platnosťou do 31. decembra 2015 rozhodnuté v 23 prípadoch, v ktorých boli nároky žiadateľov v 18 prípadoch zamietnuté z dôvodu, že neboli preukázané zákonné predpoklady tejto zodpovednosti za škodu (vznik škody, výška škody a príčinná súvislosť medzi vznikom škody a konaním poisťovne), v 2 prípadoch sa na žiadosti neprihliadalo (opakovane podané žiadosti, nedoplnenie žiadostí na základe výzvy poisťovne), v 2 prípadoch boli uspokojené nároky žiadateľov a v 1 prípade žiadateľka zobrala svoj návrh na predbežné prerokovanie nároku na náhradu škody späť. 
V rámci sprístupňovania informácií podľa zákona o slobode informácií bolo vybavených 242 žiadostí o sprístupnenie informácií. Z uvedeného počtu žiadostí v 9 prípadoch poisťovňa vydala rozhodnutie o odmietnutí sprístupnenia informácie, v 4 prípadoch boli žiadosti odložené z dôvodu, že žiadosti neobsahovali predpísané náležitosti a žiadatelia na výzvu nedoplnili žiadosť. Dôvodom odmietnutia sprístupnenia informácií bolo, že poisťovňa nemala informácie k dispozícii, resp. podliehali režimu osobitných právnych úprav, podľa ktorých žiadateľom nevzniklo právo na prístup k informáciám.
V rámci uplatňovania nárokov v súdnom konaní poisťovňa evidovala 100 súdnych sporov, z toho 7 sporov obchodno-právnej povahy, 84 sporov občiansko-právnej povahy a 9 sporov pracovno-právnej povahy. V 7 súdnych sporoch je poisťovňa aktívne legitimovaná a v 93 sporoch pasívne legitimovaná. Spory sa týkajú najmä nesplnených záväzkov z obchodných zmlúv, náhrady škody podľa zákona o zodpovednosti za škodu spôsobenú pri výkone verejnej moci, ochrany osobnosti, nesprístupnenia informácií, spory vzniknuté z rozhodovacej činnosti poisťovne v rámci preskúmavacieho konania a spory z pracovno-právnych vzťahov.
Poisťovňa v priebehu roka v rámci medzirezortného pripomienkového konania zaslala stanoviská k 145 návrhom právnych predpisov. Poisťovňa pri tvorbe všeobecne záväzných právnych predpisov najmä participovala na novelách zákona o sociálnom poistení. 
Zahraničné vzťahy

V oblasti zahraničných vzťahov poisťovňa spolupracovala s príslušnými úradmi a inštitúciami najmä pri uplatňovaní koordinačných pravidiel sociálneho zabezpečenia. 

Poisťovňa predkladala stanoviská, návrhy a nóty súvisiace s aplikáciou koordinačných nariadení a v spolupráci s Ministerstvom práce, sociálnych vecí a rodiny Slovenskej republiky ich predkladala Správnej komisii pre koordináciu systémov sociálneho zabezpečenia (ďalej len „Správna komisia“) a Technickej komisii pre spracovanie údajov (ďalej len „Technická komisia“).

Vo väzbe na nadchádzajúce predsedníctvo Slovenskej republiky v Rade EÚ v II. polroku 2016 sa zástupcovia poisťovne zúčastňovali na  zasadnutiach Správnej komisie a Technickej komisie, v súvislosti s riešením problémov týkajúcich sa uplatniteľnej legislatívy a vysielania najmä zasadnutí Ad Hoc Group pre vysielanie. Poisťovňa participovala na príprave medzinárodných zmlúv o sociálnom zabezpečení a na príprave tlačív na ich vykonávanie s Čiernou Horou, Macedónskom a Japonskom. Aj v roku 2015 poisťovňa pokračovala v realizácii  Medzinárodných poradenských dní s Rakúskom, Nemeckom, Maďarskom a Českou republikou, na ktorých zamestnanci poisťovne spolu so zahraničnými expertmi poskytovali informácie z oblasti dôchodkového zabezpečenia. V roku 2015 sa  Medzinárodné poradenské dni konali vo Viedni, Stuttgarte, Komárne, Brne, Čadci a v Bratislave. Poisťovňa naďalej prevádzkovala  portál Info English a Info Deutsch, prostredníctvom ktorých môžu klienti podávať rôzne dopyty a podania v anglickom a nemeckom jazyku. V roku 2015 túto službu využilo 279 klientov.

V roku 2015 sa zástupcovia poisťovne zúčastnili bilaterálnych rokovaní a  konferencií  v Budapešti, Prahe, Luhačoviciach, Karvinej, Bruseli, Viedni, Skopje a v Tokiu. V Bratislave sa uskutočnili bilaterálne rokovania so zástupcami Malty, USA, Belgicka, Srbska a Rakúska. 

C. III. Dôchodkové poistenie

Rozhodovanie o právnych nárokoch občanov na dôchodkové dávky a ich výplatu možno dokumentovať podľa vykonaných úkonov nasledovne

· počet podaní vo veciach dôchodkového poistenia, vrátane žiadostí
o dôchodkovú dávku doručených ústrediu
801 874,

· počet žiadostí o dôchodkovú dávku doručených ústrediu
117 251,

· z toho doručených zo zahraničia
2 680,

· počet celkove vydaných rozhodnutí o dôchodkovej dávke *
287 154,

· počet priznaných dôchodkových dávok na žiadosť
92 367,

· z toho v odbore zahraničných agend
11 936,

· počet zamietnutých žiadostí o dôchodkovú dávku
9 671,

· z toho predčasných starobných dôchodkov
2 461,

· počet vydaných zmenových rozhodnutí
185 116,

· počet priznaných preddavkov na dôchodkovej dávke
3 566.

*
v uvedenom počte vydaných rozhodnutí nie sú zahrnuté rozhodnutia o úprave dôchodkových dávok v rámci hromadných spracovaní
Aplikácia úprav zákona o sociálnom poistení si vyžiadala vysoké pracovné nasadenie v mimoriadnom pracovnom režime a tiež výkon nadčasových prác. V súlade s § 97 Zákonníka práce odpracovalo 2 939 zamestnancov v režime nadčasových prác – 21 954 hodín (2 927 dní) a vybavili spolu 67 540 dávkových spisov. V rámci mimoriadneho pracovného režimu zamestnanci vybavili spolu 49 478 dávkových spisov.
V roku 2015 bolo vybavených 7 942 opravných prostriedkov podaných proti rozhodnutiam o  nároku na dôchodkovú dávku a 437 odvolaní podaných proti rozhodnutiam krajských súdov. V rámci opravných prostriedkov v dôchodkovom poistení na krajských súdoch a na Najvyššom súde Slovenskej republiky bolo ukončených 4 227 sporov.
Na krajských súdoch (súdy I. stupňa) bolo ukončených 4 000 sporov. Úspešnosť ústredia vo veciach dôchodkového poistenia na krajských súdoch bola 94,03 %.

Na Najvyššom súde Slovenskej republiky (súd II. stupňa) bolo v odvolacom konaní ukončených 227 sporov. Úspešnosť ústredia vo veciach dôchodkového poistenia na Najvyššom súde Slovenskej republiky bola 69,16 %.

Najčastejšími dôvodmi súdneho konania boli spory o nárok na invalidný dôchodok a jeho sumu, spory o starobný dôchodok, spory o nárok na predčasný starobný dôchodok, spory o nárok na pozostalostné dôchodky, spory o odňatie dôchodkových dávok, spory o vrátenie neprávom vyplatených súm na dôchodkových dávkach a spory o zvýšenie dôchodkových dávok podľa osobitných právnych predpisov.
Poisťovňa v sledovanom období vymáhala neprávom vyplatené sumy na dôchodkových dávkach na okresných súdoch a krajských súdoch žalobami v 134 prípadoch, z ktorých bolo skončených 15 prípadov. Žalobám ústredia bolo vyhovené v 60 %.

Zabezpečovanie prevádzky sekcie dôchodkového poistenia bolo zamerané na plnenie bežných a mimoriadnych úloh a ďalších činností v nasledovnom druhu a rozsahu:
a)
výplata dôchodkových dávok:

· na základe zmluvy o zabezpečovaní dôchodkovej služby sa vykonávala pravidelná hotovostná výplata dôchodkových dávok prostredníctvom Slovenskej pošty, a. s., mesačne priemerne 408 197 poberateľom dôchodku na 1 369 poštách v 12-tich výplatných termínoch,

· na osobné účty poberateľov dôchodkov v bankách sa mesačne poukazovali dôchodkové dávky priemerne 916 292 poberateľom dôchodku,

· hromadným poukazom do zariadení poskytujúcich sociálne služby sa mesačne poukazovali dôchodkové dávky v priemere 13 726 poberateľom dôchodku (279 zariadení); bezhotovostným poukazom sa mesačne v priemere poukazovali 2 160 poberateľom dôchodku žijúcim v sociálnych zariadeniach dôchodkové dávky na ich osobné účty v bankách,

· v rámci agendy doplatkového poukazu a osobitných druhov poukazov bolo spracovaných a vyexpedovaných 119 720 poštových poukazov na výplatu a 262 334 bezhotovostných poukazov, ktoré sa vyplatili na účty v bankách prostredníctvom systému Štátnej pokladnice.

b)
vstupno-výstupná kontrola automatizovaného spracovania dôchodkovej agendy:

· v rámci vstupno-výstupnej kontroly dát bolo spracovaných celkom 1 467 455 vstupných a výstupných dokladov automatizovaného spracovania dôchodkovej agendy, z toho bolo:

· skontrolovaných 191 466 oznámení o stave a 41 407 oznámení o úmrtí na vykonanie trvalého zániku výplaty dôchodkových dávok z dôvodu úmrtia poberateľov dôchodku,

· skontrolovaných 103 193 výstupov z podsystému dávkového a zmenového dávkového konania,

· skontrolovaných a spracovaných 133 514 dotazníkov detskej evidencie a doručeniek,

· zapísaných 117 054 žiadostí o dôchodok (z toho bolo 72 424 vyhotovených nových dávkových spisov a označených etiketou čiarového kódu systému IDENT) a 105 103 dávkových spisov agendy pohybovej štatistiky,

· v rámci spracovania mesačných zásielok na pošty a osobné účty poberateľov dôchodku vedených v bankách bolo skontrolovaných 434 416 trvalých príkazov na výplatu dôchodkových dávok,

· v rámci centralizovaného zberu údajov boli zapísané údaje z 341 302 dokladov.

c)
evidencie spisových materiálov a ich spracovanie:

· v evidencii dávkovej registratúry je uložených cca 2 100 000 dávkových spisov poberateľov dôchodku vedených na vysunutom registratúrnom pracovisku Hagarova 9, Bratislava,

· v evidencii nárokových podkladov na vysunutom registratúrnom pracovisku Hagarova 9, Bratislava, je uložených cca 20 000 000 evidenčných listov dôchodkového poistenia (ELDP) a na založenie do evidencie nárokových podkladov bolo odstúpených z pobočiek Sociálnej poisťovne a iných subjektov  1 032 047 ELDP,

· v evidencii likvidačných dokladov je zaradených približne 2 500 000 dokladov, a to likvidačných listov, dokladov zrážkovej evidencie,

· k dávkovým spisom bolo pripojených celkom 1 052 664 doručených podaní, ktoré sú od 15. apríla 2015 evidované prostredníctvom APV v ASSR ako podania dôchodkovej agendy a výstupných produktov z automatizovaného spracovania dôchodkovej agendy, etiketou čiarového kódu systému IDENT bolo označených 91 976 dávkových spisov a priemerne bolo denne prijatých, vydaných, kontrolovaných a distribuovaných na ostatné pracoviská cca 17 289 dávkových spisov na ďalšie konanie,

· v dávkovej pisárni bolo opísaných 21 282 písomností v 15 929 dávkových spisoch.

d)
optický archivačný systém (OAS):

· na pracovisku OAS bolo naskenovaných 1 047 627 dokladov, čo predstavuje 1 324 598 ELDP, priemerný denný výkon technologickej linky OAS bol 5 298 ELDP,

· naskenovaných 55 117 oznámení na zvýšenie sumy dôchodku na sumu minimálneho dôchodku,

· 28 928 dokladov, t. j. 90 041 ELDP, bolo spracovaných technológiou OAS vyraďovanie a následne fyzicky vyradených z evidencie registratúrneho pracoviska (22 m úložnej kapacity),

· cca 20 000 000 ELDP bolo vyradených z evidencie registratúry (5 000 m úložnej kapacity) po uplynutí lehoty ich uloženia (10 rokov od naskenovania do archivačného systému),
· 18. januára 2016 bolo v systéme OAS na diskové pole celkom zapísaných 87 660 076 listov.

Hromadná úprava dôchodkových dávok

Hromadná úprava dôchodkových dávok, sociálnych dôchodkov a príplatku za štátnu službu k dôchodku v súlade s § 82 zákona o sociálnom poistení a v súlade s opatrením Ministerstva práce, sociálnych vecí a rodiny Slovenskej republiky č. 283/2015 Z. z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2016, bola vykonaná 3. decembra 2015 s účinnosťou od 1. januára 2016. Celková mesačná suma zvýšenia v rámci hromadnej úpravy bola 2 523 709,60 Eur. Výplatu zvýšených dôchodkových dávok Poisťovňa zabezpečila od ich výplatného termínu v mesiaci január 2016. Rozhodnutia o zvýšení boli postupne zasielané poberateľom dôchodkov od 28. decembra 2015 do 20. januára 2016 v celkovom počte 1 365 880, z toho 20 854 do zahraničia a 15 153 do zariadení sociálnych služieb a 1 do elektronickej schránky. Zvýšenie bolo vykonané automaticky, okrem cca 8 500 dôchodkových dávok. Doplatky zvýšenia dôchodkových dávok od 1. januára 2016 do posledného dňa pred splatnosťou v mesiaci január 2016 boli vyplatené v januári 2016. Priemerná mesačná suma zvýšenia v rámci hromadnej úpravy bola 1,51 Eur.
Podľa § 139 a § 140a zákona č. 400/2009 Z. z. o štátnej službe a o zmene a doplnení niektorých zákonov v znení zákona č. 252/2012 Z. z. a § 2 opatrenia Ministerstva práce, sociálnych vecí a rodiny Slovenskej republiky č. 283/2015 Z. z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2016 Sociálna poisťovňa rozhodla o zvýšení príplatku za štátnu službu k dôchodku od 1. januára 2016. Príplatok za štátnu službu k dôchodku sa vyplatil celkovo 140 poberateľom. Celková mesačná suma zvýšenia bola 138,20 Eur.
Poskytnutie vianočného príspevku

Poisťovňa vyplatila poberateľom dôchodkových dávok v mesiaci december 2015 vianočný príspevok podľa zákona č. 592/2006 Z. z. o poskytovaní vianočného príspevku niektorým poberateľom dôchodkov a o doplnení niektorých zákonov v znení neskorších predpisov. Vianočný príspevok v celkovej sume 76 883 829,12 Eur bol vyplatený 1 141 551 poberateľom dôchodku, z toho v sume 87,26 Eur so zvýšením o 12,74 Eur 120 521 poberateľom dôchodku, v sume nižšej ako 87,26 Eur so zvýšením o 12,74 Eur 589 625 poberateľom, v sume nižšej ako 87,26 Eur bez zvýšenia 431 405 poberateľom dôchodku. Priemerná suma vianočného príspevku na jedného poberateľa bola 67,35 Eur.
Zvýšenie starobného dôchodku poberateľa starobného dôchodku za ďalšie obdobie dôchodkového poistenia počas poberania dôchodku od 1. januára 2015

Poisťovňa podľa ustanovenia § 293di ods. 1 zákona č. 461/2003 Z. z. o sociálnom poistení v znení zákona č. 298/2014 Z. z. hromadne zvýšila od 1. januára 2015 starobné dôchodky poberateľov starobných dôchodkov, vrátane starobných dôchodkov pôvodne priznaných ako predčasné starobné dôchodky, ktorí boli 31. decembra 2014 dôchodkovo poistení a výplata starobného dôchodku trvala aj 31. decembra 2014. Hromadné zvýšenie starobných dôchodkov bolo vykonané ex offo na základe údajov evidovaných v informačnom systéme Sociálnej poisťovne, a to automatickým alebo individuálnym spôsobom.

Poisťovňa hromadne zvýšila 120 287 starobných dôchodkov za ďalšie obdobie dôchodkového poistenia počas poberania dôchodku. Automaticky bolo zvýšených 91 790 starobných dôchodkov a 28 497 starobných dôchodkov bolo zvýšených individuálnym spôsobom.

Zvýšenie dôchodku na sumu minimálneho dôchodku od 1. júla 2015

Poisťovňa vykonala zvýšenie starobného dôchodku a invalidného dôchodku vyplácaného po dovŕšení dôchodkového veku na sumu minimálneho dôchodku v súlade s § 82b a § 293dl zákona č. 461/2003 Z. z. o sociálnom poistení v znení zákona č. 140/2015 Z. z.

Na zistenie skutočností rozhodujúcich na zvýšenie dôchodku na minimálny dôchodok poisťovňa automaticky vyhotovila 58 010 výziev, ktoré zaslala poberateľom dôchodku. Po spracovaní vrátených výziev bolo vykonané hromadné automatické zvýšenie dôchodku 33 980 poberateľom dôchodku, celková suma zvýšenia bola 912 385,60 Eur. Priemerná suma zvýšenia na jedného poberateľa dôchodku bola 26,85 Eur. Individuálne bol posúdený nárok na zvýšenie dôchodku na minimálny dôchodok 17 236 poberateľom dôchodku.
Ďalšie údaje z oblasti dôchodkového poistenia sú uvedené v prílohách 3 až 5. 

C. IV. Nemocenské poistenie, úrazové poistenie, poistenie v nezamestnanosti a garančné poistenie

C. IV. 1. Nemocenské poistenie

Výkon agendy nemocenského poistenia v poisťovni spočíval najmä v posudzovaní nároku poistencov na jednotlivé nemocenské dávky poskytované zo systému nemocenského poistenia, v rozhodovaní o týchto dávkach a zabezpečení výplaty dávok včas a v správnej výške. Súčasne boli vystavované potvrdenia pre klientov, poskytovaná súčinnosť orgánom verejnej moci, súdom a iným oprávneným subjektom a vybavovaná agenda dávok v chorobe a materstve osobám migrujúcim v rámci Európskej únie.  
Hlavnú činnosť poisťovne v súvislosti s výkonom agendy nemocenského poistenia možno zhrnúť nasledovne

· počet vyplatených nemocenských dávok
1 688 498,

· suma vyplatených nemocenských dávok
415 090 180,43 Eur,

· priemerná mesačná suma nemocenských dávok
245,9 Eur

· počet vydaných rozhodnutí
677 405,

· počet vystavených potvrdení
388 925,
· počet vystavených E-formulárov (SED-ov)
1 375.
V roku 2015 došlo v porovnaní s rokom 2014 k nárastu počtu vyplatených nemocenských dávok o 116 711 prípadov a súm vyplatených nemocenských dávok o 34 278 217,69 Eur. Počet vydaných prvostupňových rozhodnutí vzrástol v porovnaní s rokom 2014 o 11,8 %.
Poisťovňa realizovala výplaty nemocenských dávok v stanovených výplatných termínoch a lehoty v konaní vo veci nemocenských dávok boli dodržané v 99,92 % prípadoch.

Opravné prostriedky v nemocenskom poistení 

· počet odvolaní riešených v druhostupňovom konaní 



  477,

· počet vydaných  rozhodnutí v rámci druhostupňového konania 
441,

· počet odpovedí na oneskorené podania
15,

· počet vyjadrení na súd
16,

· počet podaných žalôb proti druhostupňovým rozhodnutiam  
16.
Z počtu podaných žalôb bolo právoplatne rozhodnuté v dvoch prípadoch. Štrnásť prípadov je neukončených. 

V roku 2015 rozhodli krajské súdy aj o žalobách proti rozhodnutiam a postupom vo veci nemocenských dávok, ktoré boli na krajské súdy podané v rokoch 2013 až 2015. V deviatich prípadoch boli žaloby zamietnuté (poisťovňa rozhodla správne), v dvoch prípadoch bolo konanie zastavené (z dôvodu späť vzatia žaloby) a v troch prípadoch bolo rozhodnutie poisťovne zrušené a vec vrátená na ďalšie konanie.

C. IV. 2. Úrazové poistenie

Hlavnú činnosť poisťovne v súvislosti s výkonom agendy dávok úrazového poistenia možno zhrnúť nasledovne

Výkon agendy úrazového poistenia 

· počet vyplatených dávok úrazového poistenia
87 170,

· suma vyplatených dávok úrazového poistenia
44 486 380,35 Eur,

· priemerná mesačná suma dávok úrazového poistenia
510,34 Eur,

· počet vydaných rozhodnutí
31 010,

· počet vystavených potvrdení 
2 345.
Poisťovňa realizovala výplaty dávok úrazového poistenia v stanovených výplatných termínoch a lehoty v konaní vo veci úrazových dávok dodržala v 99,94 % prípadov.

Poisťovňa evidovala k 31. decembru 2015 celkom 230 089 poistných udalostí, z toho v roku 2015 bolo zaregistrovaných 12 943 nových pracovných úrazov a 423 chorôb z povolania, z titulu ktorých boli v hodnotenom roku poskytované úrazové dávky celkovo 25 083 poberateľom, z toho 19 259 poškodeným následkom pracovného úrazu, 5 563 poškodeným následkom choroby z povolania a 261 pozostalým, či iným oprávneným osobám po poškodenom. 

V 428 prípadoch oznámených poistných udalostí, ku ktorým došlo mimo územia Slovenskej republiky (v krajinách Európskej únie a štátoch Európskeho hospodárskeho priestoru), boli dávky úrazového poistenia riešené v súlade s koordinačnými nariadeniami Európskej únie.

Celková výška nárokov na náhradu za bolesť a náhradu za sťaženie spoločenského uplatnenia uplatňovaných v súdnych konaniach predstavovala sumu 15 785 145,85 Eur, pričom celková suma priznaných nárokov zo súdnych konaní ukončených v roku 2015 bola v úhrne 243 415,41 Eur.

Poisťovňa zabezpečila 7 095 poberateľom zvýšenie (valorizáciu) úrazovej renty a pozostalostnej úrazovej renty od 1. januára 2016 o 0,46 %, na základe § 89 ods. 9 a 10 zákona o sociálnom poistení a opatrenia Ministerstva práce, sociálnych vecí a rodiny Slovenskej republiky č. 283/2015 Z. z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2016.

Poisťovňa zabezpečovala aj spracovanie podkladov pre zúčtovanie plnení vyplatených za roky 2004 a 2005, vyplývajúcich zo zodpovednosti zamestnávateľa za škodu pri pracovnom úraze a chorobe z povolania vzniknutých pred 26. novembrom 1993, ktorých výplatu prevzala poisťovňa od 1. januára 2004 na základe § 272 zákona o sociálnom poistení od zamestnávateľov. Napriek tomu, že príslušné ustanovenie zákona o sociálnom poistení zaväzovalo zamestnávateľov odovzdať do 31. decembra 2003 súvisiace doklady preukazujúce nárok na vyplácané plnenia, ktorých výplatu mala prevziať poisťovňa od 1. januára 2004, ich odovzdávanie pokračovalo aj v roku 2015, v ktorom bolo prevzatých ďalších 7 prípadov výplat plnení.
Odvolania a opravné prostriedky v úrazovom poistení 

· počet odvolaní a opravných prostriedkov 
230,

· počet vydaných  rozhodnutí v rámci druhostupňového konania
205,

· počet odpovedí na oneskorené podania
11,

· počet podaných žalôb proti druhostupňovým rozhodnutiam
43,

· počet vyjadrení k opravným prostriedkom na súdy
78.

C. IV. 3. Poistenie v nezamestnanosti a garančné poistenie

Poistenie v nezamestnanosti

· počet vyplatených dávok v nezamestnanosti
465 205,

· suma vyplatených dávok v nezamestnanosti
158 619 660,73 Eur, 

· priemerná mesačná suma dávok v nezamestnanosti 
na jednu vyplatenú dávku
344,49 Eur,
· priemerná mesačná suma dávok v nezamestnanosti 

na jedného poberateľa
382,26 Eur,
· počet vydaných prvostupňových rozhodnutí
214 047, 
· priemerný mesačný počet poberateľov dávok v nezamestnanosti                34 580,
· počet vystavených potvrdení 
155 752, 

· počet vystavených E-formulárov (SED-ov)
4 839,

· počet prijatých E-formulárov (SED-ov)
13 827.

V priebehu roka poisťovňa riešila 10 680 prípadov vo veciach dávok v nezamestnanosti súvisiacich s koordinačnými nariadeniami Európskej únie. Pri posudzovaní nároku na dávku v nezamestnanosti sa v zmysle koordinačných nariadení zhodnocujú aj doby poistenia v nezamestnanosti nadobudnuté v iných členských štátoch Európskej únie. Na tento účel bolo prijatých 13 073 formulárov, ktorými príslušné inštitúcie jednotlivých štátov Európskej únie potvrdili získané doby poistenia, zamestnania a samostatnej zárobkovej činnosti. Najviac ich bolo vo vzťahu k Rakúsku (2 720), Veľkej Británii (2 580) a Českej republike (2 455). 

Pre žiadateľov alebo príslušné inštitúcie iných členských štátov Európskej únie vydala poisťovňa 2 297 formulárov potvrdzujúcich doby poistenia, zamestnania a samostatnej zárobkovej činnosti získané na území Slovenskej republiky. Najvyšší počet formulárov bol vydaný pre Rakúsko (667), Českú republiku (497) a Maďarsko (338).

V roku 2015 poisťovňa evidovala 616 žiadateľov, ktorí ako nezamestnané osoby splnili podmienky nároku na dávku v nezamestnanosti podľa právnych predpisov iného členského štátu, na územie Slovenskej republiky si prišli hľadať zamestnanie a súčasne si zachovali nárok na dávku v nezamestnanosti, ktorý im vznikol v inom členskom štáte (tzv. import). Počet žiadostí nezamestnaných osôb, ktoré splnili podmienky nároku na dávku v nezamestnanosti podľa právnych predpisov Slovenskej republiky, odišli do iného členského štátu Európskej únie, aby si tam hľadali zamestnanie a zároveň si zachovali nárok na dávku v nezamestnanosti, bol 87 (tzv. export).
V súvislosti s agendou posudzovania nároku na dávky v nezamestnanosti v zmysle koordinačných nariadení a s tým súvisiacou administráciou boli vystavené aj ostatné formuláre, týkajúce sa najmä potvrdzovania informácií o rodinných príslušníkoch a informácií vzťahujúcich sa k exportu, a to v počte 2 489. O uvedených informáciách bolo prijatých 754 formulárov. Taktiež bolo vystavených 53 formulárov týkajúcich sa informácií pre inštitúcie Európskych spoločenstiev.
V roku 2015 boli poisťovni doručené žiadosti o náhradu dávok v nezamestnanosti v zmysle článku 65 odsek 6 a 7 nariadenia (ES) č. 883/2004 a článku 70 vykonávacieho nariadenia č. 987/2009 z členských štátov Európskej únie v 411 prípadoch v sume 448 652,07 Eur. Poisťovňa uplatnila v roku 2015 voči členským štátom Európskej únie požiadavky na náhradu v 5 554 prípadoch v sume 12 376 929,80 Eur.
Garančné poistenie

Použitie prostriedkov z garančného poistenia je určené na uspokojovanie mzdových nárokov zamestnancov v prípade platobnej neschopnosti zamestnávateľa. V roku 2015 oznámilo svoju  platobnú neschopnosť 112 zamestnávateľov. 
Výkon agendy garančného poistenia 

· počet vyplatených dávok garančného poistenia
2 353,

· suma vyplatených dávok garančného poistenia
3 682 869,40 Eur,

· priemerná suma  dávky garančného poistenia
1 597,98 Eur,
· počet platobne neschopných zamestnávateľov
112,
· počet vydaných rozhodnutí    
2 593,

· počet vystavených potvrdení
551.

Opravné prostriedky v poistení v nezamestnanosti a v garančnom poistení

	
	dávka v nezamestnanosti
	dávka garančného poistenia
	spolu

	počet odvolaní proti riešených v druhostupňovom konaní
	359
	54
	413

	počet vydaných  rozhodnutí v rámci druhostupňového konania
	419
	25
	444

	počet odpovedí na oneskorené podania
	3
	0
	3

	Počet vyjadrení na súdy
	9
	5
	14

	počet podaných žalôb proti druhostupňovým rozhodnutiam
	11
	5
	16


V roku 2015 sa zamestnanci zúčastnili 14 pojednávaní na príslušných súdoch v rámci celej Slovenskej republiky.
C. V. Lekárska posudková činnosť pri výkone sociálneho poistenia

V oblasti lekárskej posudkovej činnosti nemocenského poistenia priemerné percento dočasnej pracovnej neschopnosti v Slovenskej republike dosiahlo 3,225 %. V porovnaní s rokom 2014 je to nárast o 0,035 %. 

Najnižšie a najvyššie priemerné percento dočasnej pracovnej neschopnosti v roku 2015 vykazovala poisťovňa nasledovne:

	najnižšie % dočasnej pracovnej neschopnosti
	najvyššie %  dočasnej pracovnej neschopnosti

	Bratislava
	2,053
	Michalovce 
	4,991

	Rožňava
	2,237
	Čadca
	4,722

	Komárno
	2,327
	Stará Ľubovňa
	4,556


Priemerná doba trvania 1 prípadu dočasnej pracovnej neschopnosti v roku 2015 bola 42,65 dňa, v roku 2014 bola 46,46 dňa, čo je pokles o 3,81 dňa.

Kontrolu posudzovania spôsobilosti na prácu vykonávali posudkoví lekári sociálneho poistenia v celkovom počte 156 funkčných lekárskych miest u 4 362 ošetrujúcich lekárov. Celkom vykonali kontrolu u 647 709 dočasne práceneschopných osôb. 

Z celkového počtu 739 237 novohlásených prípadov dočasnej pracovnej neschopnosti, počet kontrolovaných práceneschopných na 100 novohlásených práceneschopných bol 87,62. Pri kontrole posudzovania spôsobilosti na prácu bola dočasná pracovná neschopnosť kontrolovaných dočasne práceneschopných ukončená celkom v 73 187 prípadoch, t. j. 11,30 % z počtu kontrolovaných dočasne práceneschopných osôb. Z uvedeného počtu prípadov bolo na podnet posudkových lekárov ukončených 40 230 prípadov, čo je 54,97 %. 

Na podnet posudkového lekára o ukončenie dočasnej pracovnej neschopnosti vyjadrili ošetrujúci lekári nesúhlas v 2 061 prípadoch, čo je 0,32 % z celkového počtu kontrolovaných dočasne práceneschopných.

Z celkového počtu 106 011 kontrolovaných dočasne práceneschopných bolo podozrenie z porušenia liečebného režimu zistené v 27 076 prípadoch, z ktorých 6 596 poistencom bola dočasná pracovná neschopnosť ukončená ošetrujúcim lekárom, ospravedlnených ošetrujúcimi lekármi bolo 19 431 poistencov. Po prešetrení bolo overené porušenie liečebného režimu v 877 prípadoch, v ktorých bol realizovaný hmotný postih v oblasti poskytovania nemocenského. Celkový hmotný postih z dôvodov porušenia liečebného režimu bol 76 103,43 Eur. 

Za porušenie povinností poistenca stanovených v § 227 zákona o sociálnom poistení poisťovňa uložila právoplatným rozhodnutím 172 pokút s celkovým postihom v sume 3 248 Eur. 

V rámci lekárskej posudkovej činnosti dôchodkového poistenia bolo prerokovaných celkom 84 375 prípadov, čo je o 212 prípadov viac ako v roku 2014.

Na účely invalidity bolo vykonaných 27 497 zisťovacích prehliadok, čo je 32,59 % prípadov z celkového počtu 84 375. 
Kontrolných lekárskych prehliadok bolo vykonaných celkovo 49 548. 

Na účely bezvládnosti bolo prerokovaných 33 prípadov, z toho bolo 10 uznaných naďalej čiastočne bezvládnych, 15 prevažne bezvládnych, 7 úplne bezvládnych a 1 neuznané.

Na účely sirotského dôchodku bolo posúdených 395 prípadov, z toho bola nezaopatrenosť dieťaťa uznaná v 348 prípadoch a neuznaná v 47 prípadoch.

V konaní o opravnom prostriedku bolo posúdených celkom 2 928 prípadov. 

V rámci lekárskej posudkovej činnosti úrazového poistenia bolo celkom prerokovaných 5 296 prípadov.  

Posudková chybovosť sa sledovala formou recenzie lekárskych správ pri zisťovacích a kontrolných lekárskych prehliadkach. Za rok 2015 bolo zrecenzovaných 81 567 lekárskych správ.

Poisťovňa vykonáva aj špecifickú recenznú činnosť, ktorá spočíva v kontrole lekárskych správ posudkových lekárov vykonávaných v rámci realizácie rozsudkov príslušných súdov. V roku 2015 bolo takto zrecenzovaných celkom 213 lekárskych správ. 

Celková úhrada za zdravotné výkony na účely sociálneho poistenia za rok 2015 predstavovala sumu 1 141 154,70 Eur (nárast oproti roku 2014 o 109 981,86 Eur).
C. VI. Ekonomika a správa fondov

C. VI. 1. Rozpočet a jeho plnenie 

Rozpočet poisťovne na rok 2015 (ďalej len „rozpočet“) schválila Národná rada Slovenskej republiky uznesením č. 1 450 zo dňa 4. decembra 2014 s tým, že predpokladané zdroje celkom dosiahnu 7 649,5 mil. Eur a výdavky 7 104,1 mil. Eur. Schválený rozpočet bol zostavený v legislatívnych podmienkach účinných k termínu spracovania rozpočtu.

Skutočné príjmy poisťovne v roku 2015 (bez prevodu z minulých rokov) dosiahli výšku 7 418,2 mil. Eur, čo je 104,11 %-né plnenie rozpočtu. V príjmoch je zahrnutých 453,0 mil. Eur zo štátneho rozpočtu Slovenskej republiky na krytie deficitu v dôsledku zavedenia II. piliera a ako finančná výpomoc z dôvodu platobnej neschopnosti základného fondu starobného poistenia, v zmysle § 157 ods. 4 zákona o sociálnom poistení. Súčasťou príjmov sú príjmy z otvorenia II. piliera (v období od 15.3.2015 do 15.6.2015) v sume 579 356 tis. Eur.
Zdroje poisťovne, vrátane prevodu prostriedkov z minulého roka v hodnotenom období predstavovali 7 879,6 mil. Eur.

Výdavky (náklady) poisťovne v roku 2015 dosiahli výšku 7 176,4 mil. Eur, čo je 101,02 %-né plnenie rozpočtu. 

Hospodárenie poisťovne v bežnom roku 2015 skončilo s bilančným rozdielom 241,8 mil. Eur, čo je o 220,7 mil. Eur viac, ako sa predpokladalo v rozpočte. Spolu s prevodom finančných prostriedkov z roka 2014 skončilo hospodárenie poisťovne k 31. decembru 2015 bilančným rozdielom 703,2 mil. Eur, čo je o 157,8 mil. Eur viac, ako sa predpokladalo v rozpočte. 

Základné fondy a rezervný fond solidarity

Hospodárenie poisťovne v základných fondoch a rezervnom fonde solidarity v bežnom roku skončilo prebytkom 203,6 mil. Eur. Jediný fond, ktorý bol deficitný, bol základný fond starobného poistenia (- 1 365,8 mil. Eur). V ostatných základných fondoch bola tvorba fondu vyššia ako výdavky. Deficit základného fondu starobného poistenia bol vykrytý čiastočne zostatkom finančných prostriedkov z roku 2014 (217,9 mil. Eur), použitím prostriedkov rezervného fondu solidarity (927,0 mil. Eur) a finančnou výpomocou z ostatných prebytkových základných fondov (590,6 mil. Eur) v zmysle § 293da zákona č. 338/2013 Z. z., ktorým sa dopĺňa zákon o sociálnom poistení.

V roku 2015 vytvorila poisťovňa základné fondy a rezervný fond solidarity, vrátane zostatkov z minulého roka, v sume 7 712,6 mil. Eur a použila 7 047,6 mil. Eur. Hospodárenie týchto fondov skončilo s bilančným rozdielom 665,0 mil. Eur, čo je oproti rozpočtu viac o 164,0 mil. Eur.

Základný fond príspevkov na starobné dôchodkové sporenie

Dôchodkovým správcovským spoločnostiam boli postúpené príspevky na starobné dôchodkové sporenie spolu s penále v roku 2015 v sume 444,6 mil. Eur, čo je v porovnaní s rozpočtom menej o 33,5 mil. Eur.
C. VI. 2. Správny fond

Správny fond sa v roku 2015 tvoril

· vo výške 2,4 % z poistného, z odplaty za postúpenú pohľadávku na poistnom, čo predstavuje 152,2 mil. Eur, 

· vo výške 0,25 % z vybraných príspevkov na starobné dôchodkové sporenie, čo predstavuje 1,1 mil. Eur,

· vo výške 2,15 % z otvorenia II. piliera a predstavuje 12,5 mil. Eur,
· a z ostatných príjmov v zmysle zákona o sociálnom poistení v sume 1,2 mil. Eur.

Na zabezpečenie prevádzky použila poisťovňa 128,8 mil. Eur, t.j. o 38,2 mil. Eur menej ako mala vytvorené zdroje v správnom fonde. Podľa § 168 ods. 4 zákona o sociálnom poistení, poisťovňa zostatok správneho fondu nevyčerpaný k 31. decembru prevedie do 10 dní od schválenia účtovnej závierky národnou radou do rezervného fondu solidarity.

Správny fond bol v roku 2015 použitý v celkovej výške 128 782 tis. Eur, čo predstavuje čerpanie rozpočtu po úpravách (130 000 tis. Eur) na 99,06 %.

C. VI. 3. Výber poistného 

Výber poistného a príspevkov na starobné dôchodkové sporenie (ďalej len „poistné“) je kľúčovou činnosťou poisťovne pri financovaní sociálneho poistenia. Úspešnosť výberu poistného sa pravidelne mesačne vyhodnocovala. Ukazovateľ úspešnosti výberu poistného vyjadruje platobnú disciplínu odvádzateľov (právnických a fyzických osôb) voči poisťovni, ako aj úroveň vzájomnej komunikácie odvádzateľov poistného a pobočiek, vrátane kvality práce pobočiek s pohľadávkami súvisiacimi s nezaplateným poistným. 

Ukazovateľ úspešnosti výberu poistného je stanovený ako pomer uhradeného predpísaného poistného a príspevkov na starobné dôchodkové sporenie, pokút a penále a ich predpisu.

Vývoj úspešnosti výberu poistného za obdobie od januára 2015 do decembra 2015
	I.
	I.-II.
	I.-III.
	I.-IV.
	I.-V.
	I.-VI.
	I.-VII.
	I.-VIII.
	I.-IX.
	I.-X.
	I.-XI.
	I.-XII.

	92,06
	96,34
	102,81
	101,64
	100,98
	100,43
	99,59
	99,73
	99,99
	100,34
	100,10
	100,46


Úspešnosť výberu poistného za obdobie od januára do decembra 2015 je v porovnaní s rokom 2014 (99,14 %) vyššia o 1,32 %.

V rámci otvorenia II. dôchodkového piliera v období od 15. marca 2015 do 15. júna 2015 poisťovňa akceptovala 159 439 oznámení o výstupe sporiteľov, ktoré boli pobočkami spracované. Súčasne v tom istom období vstúpilo do systému starobného dôchodkového sporenia 20 764 sporiteľov. Poisťovňa požadovala vrátenie príspevkov od DSS za vystúpených sporiteľov v sume 545 360 956,01 Eur, skutočne vrátená suma do poisťovne z DSS bola 579 356 tis. Eur.
V súvislosti s prestupmi sporiteľov z jednej DSS do inej vydala poisťovňa prostredníctvom pobočiek 28 057 akceptačných listov, ktoré sú podmienkou pre zápis prestupovej zmluvy o starobnom dôchodkovom sporení do registra zmlúv.

Od 1. januára 2015 do 31. decembra 2015 bolo prijatých 876 žiadostí o dôchodok zo starobného dôchodkového sporenia, z toho 640 žiadostí v  poisťovni a 236 v DSS. 

Prehľad uzatvorených zmlúv o poistení dôchodku so ŽP/dohôd o vyplácaní programového výberu s DSS v roku 2015 

	forma vyplácania dôchodku
	subjekt vyplácania
	počet 

	doživotný dôchodok
	ŽP
	242

	dočasný dôchodok v režime malá nasporená suma *)
	ŽP
	29

	programový výber v režime malá nasporená suma *)
	DSS
	57

	programový výber v režime veľmi malá nasporená suma **)
	DSS
	1

	Celkom
	329


*) pre nízku nasporenú sumu žiadna ŽP neposkytla doživotný dôchodok, výška dôchodku je max. 12,60 EUR a vypláca sa len do vyčerpania nasporenej sumy, nie doživotne

**) nasporená suma nedosahovala ani výšku 12,60 EUR

Popri doživotnom dôchodku bolo uzatvorených 11 zmlúv o poistení dôchodku so ŽP, na základe ktorých sa sporiteľom vypláca dočasný dôchodok a 41 dohôd o vyplácaní dôchodku s DSS, na základe ktorých sa sporiteľom vypláca dôchodok programovým výberom. 

Priemerná výška dôchodku vyplácaného formou doživotného dôchodku v roku 2015 je 26,08 Eur.

Mimoriadne úsilie bolo venované zabezpečeniu plnenia povinnosti poisťovne písomne oznámiť SZČO vznik povinného poistenia, vymeriavací základ na platenie poistného, výšku poistného, dátum splatnosti poistného a údaje týkajúce sa úhrady poistného, určených na základe údajov vedených v informačnom systéme poisťovne, a to do 20 dní od vzniku povinného poistenia SZČO. Táto povinnosť vyplýva poisťovni v súvislosti s novelou zákona o sociálnom poistení, účinnou od 1. januára 2015.

Koordinácia medzinárodných poistných vzťahov

Poisťovňa je príslušná inštitúcia na určenie uplatniteľnej legislatívy v zmysle koordinačných nariadení Európskeho parlamentu a Rady Európskej únie a zároveň je príslušná inštitúcia na vykonávanie medzinárodných zmlúv sociálneho zabezpečenia, ktoré Slovenská republika uzatvorila s inými krajinami. Počet žiadostí klientov o vystavenie potvrdenia o uplatniteľnej legislatíve tzv. prenosných dokumentov A1  z dôvodu vyslania a žiadostí o určenie uplatniteľnej legislatívy každý rok narastá. 

Vystavených platných prenosných dokumentov A1 v roku 2015  bolo na ústredí poisťovne 17 994 a v pobočkách 81 609, t. j. spolu 99 603 vystavených prenosných dokumentov A1 v roku 2015.

Rozhodovacia činnosť vo veciach poistného, príspevkov na starobné dôchodkové sporenie, penále, pokút a vo veci vzniku, resp. zániku sociálneho poistenia 

V rámci rozhodovacej činnosti pobočky vydali v sledovanom období celkom 452 852 rozhodnutí.
Na základe zistenia skutočného stavu bolo ústredím vydaných 6 512 rozhodnutí vo veci. Listom bolo riešených 992 podaní. 

V priebehu roku 2015 boli podania voči rozhodnutiam ústredia vybavené v počte 144.
Poisťovňa podala na Najvyšší súd Slovenskej republiky 127 odvolaní voči rozsudkom krajských súdov.

C.VI.4. Správa a vymáhanie pohľadávok 

Správa pohľadávok

Pohľadávky podľa § 148 zákona o sociálnom poistení (ďalej len pohľadávky) evidované k 31. decembru 2015 dosiahli výšku 702 697,8 tis. Eur a oproti stavu k 31. decembru 2014 sa znížili o 22 815,6 tis. Eur. Z celkového stavu pohľadávok predstavujú pohľadávky na poistnom na základe rozhodnutia 464 237,8 tis. Eur (66,1 %) a pohľadávky na penále 158 092,8 tis. Eur (22,5 %), ostatné pohľadávky 20 365,7 tis. Eur (2,9%) a nepredpísané pohľadávky 60 001,5 tis. Eur (8,5 %). V rámci uvedených pohľadávok poisťovňa eviduje k 31. decembru 2015 pohľadávky zo zúčtovania na poistnom z roku 1993 (pohľadávky štátu) v celkovom objeme 803,8 tis. Eur (0,1 % z celkového objemu pohľadávok) a pohľadávky zo zúčtovania poistného z roku 1994 na zdravotnom fonde v celkovom objeme 76,5 tis. Eur (0,01 %). 

Vývoj pohľadávok poisťovne ovplyvnil aj tvorbu opravných položiek k pohľadávkam, ktoré k 31. decembru 2015 predstavujú sumu 413 407,2 tis. Eur a oproti stavu k 1. januáru 2015  sa zvýšili o 9 003,5 tis. Eur.
Vymáhanie pohľadávok

Z celkovej výšky pohľadávok bolo k 31. decembru 2015 uplatnených niektorým zo sledovaných spôsobov vymáhania 61,8 %. To predstavuje celkovú uplatnenú sumu 434 533,1 tis. Eur. 

Najväčší objem pohľadávok je uplatnený v exekučnom konaní (311 147,8 tis. Eur, čo predstavuje 44,3 % z celkových pohľadávok). V roku 2015 bolo uplatnených na exekúciu 73 666 rozhodnutí v objeme 66 027,8 tis. Eur, z ktorých v priebehu roku 2015 bolo uhradených 22 003,3 tis. Eur. Podľa § 146 zákona bolo vydaných 1 009 rozhodnutí o povolení splátok dlžných súm v objeme 31 650,3 tis. Eur, z ktorých v priebehu roka 2015 bolo uhradených 1 615,0 tis. Eur. 

V roku 2015 previedla poisťovňa do mandátnej správy 214 623 pohľadávok v sume 90 416,5 tis. Eur v dvanástich zoznamoch. K 31. decembru 2015 bolo aktívnych 6 zoznamov. V priebehu roka 2015 poisťovňa akceptovala úhrady zo všetkých prevedených pohľadávok aj z predchádzajúcich rokov v celkovom objeme 18 710,1 tis. Eur.

Poisťovňa v roku 2015 inkasovala úhrady na predpísané a vymáhané pohľadávky vo výške 220 801 tis. Eur. 

Pohľadávky voči sledovaným zdravotníckym zariadeniam v pôsobnosti Ministerstva zdravotníctva Slovenskej republiky a transformovaným zdravotníckym zariadeniam eviduje poisťovňa v objeme 157 939,2 tis. Eur (22,5%), pohľadávky po ukončení vymáhania v objeme 35 768,3 tis. Eur (5,1%) a pohľadávky pred začatím vymáhania v objeme 14 455,7 tis. Eur (2,1%). Osobitnú skupinu tvoria nepredpísané pohľadávky 60 001,5 tis. Eur (8,5%) a z nich pohľadávky na poistnom v nezamestnanosti evidovaných voči krajinám EÚ 22 599,5 tis. Eur 3,2%).

Postupovanie pohľadávok

Štruktúru vymáhaných pohľadávok ako aj ich stav v roku 2015 ovplyvnilo postúpenie pohľadávok, v zmysle § 149 zákona o sociálnom poistení, Slovenskej konsolidačnej, a. s. zúčtovaných na príslušných analytických účtoch k 31.12.2015 v celkovom objeme 79 584,6 tis. Eur.
Odpisovanie pohľadávok

V roku 2015 poisťovňa odpísala z účtovnej a operatívnej evidencie  pohľadávky v celkovej výške 31 214,6 tis. Eur podľa § 150 a 151 zákona o sociálnom poistení. Odpisovanie takýchto pohľadávok zreálňuje stav pohľadávok poisťovne. 

Okrem uvedeného poisťovňa eviduje na podsúvahových účtoch odpísané pohľadávky v objeme 42 520,0 tis. Eur. Sú to pohľadávky, ktoré vznikli podľa právnych predpisov účinných pred 1. januárom 2004. Na odpísanie boli zaradené podľa § 150 zákona o sociálnom poistení. Za rok 2015 sa stav týchto pohľadávok zvýšil o 2 237,0 tis. Eur.  
C. VII. Prevádzkovo - technická činnosť

C. VII. 1. Investičný rozvoj a prevádzka
Pre oblasť stavebných a strojných investícií bol v roku 2015 stanovený objem finančných prostriedkov vo výške 1 333 625 Eur. Skutočné celkové čerpanie za rok 2015 bolo vo výške 832 832 Eur, čo predstavuje plnenie na 62,45 %. V roku 2015 bola realizovaná rekonštrukcia okien v časti budovy ústredia poisťovne, výmena klimatizácie v sále IBM, rekonštrukcia strechy a kotolne v pobočke Čadca, rekonštrukcia sociálnych zariadení v pobočke Galanta, stavebné úpravy v pobočke Komárno a Topoľčany, obnova fasády v pobočke Martin, úprava klientskeho centra v pobočke Nové Zámky, rekonštrukcia okien na vysunutom pracovisku pobočky Poprad v Kežmarku, klimatizácia vybraných priestorov v pobočke Prešov a úprava vstupu do budovy v pobočke Trebišov. Ďalej sa realizoval nákup kuchynskej technológie pre Doškoľovacie a rekreačné zariadenie Staré Hory a bezpečnostnej mreže na vstup do budovy č. 8 ústredia a nákup osobných motorových vozidiel pre potreby pobočiek (15 ks) a ústredia (3 ks). V roku 2015 bol taktiež vypracovaný investorský zámer a projektová dokumentácia na modernizáciu areálu ústredia poisťovne na Nevädzovej ulici v Bratislave. 

V oblasti prevádzky bola venovaná pozornosť pravidelnej údržbe objektov, činnostiam ako pravidelné servisy, údržba a pravidelné prehliadky a skúšky vyhradených technických zariadení elektrických, plynových, tlakových, zdvíhacích ako sú kotolne, výťahy, elektroinštalácie. V rámci optimalizácie priestorov poisťovne došlo k zrušeniu registratúrneho strediska na Galvaniho ulici a jeho presťahovaniu do priestorov na ul. J. Hagaru 9/a v Bratislave.

C. VII. 2. Bezpečnosť

V oblasti bezpečnosti a ochrany zdravia pri práci bola venovaná zvýšená pozornosť pracovnému prostrediu a pracovným podmienkam a to najmä dodržiavaniu zákazu fajčenia vo vyhradených priestoroch zamestnávateľa, používaniu osobných ochranných pracovných prostriedkov, kontrole zákazu požívania alkoholických nápojov, omamných a psychotropných látok. 

V priebehu roku 2015 boli zaevidované 3 pracovné úrazy na pracoviskách ústredia. Pri šetrení vzniku pracovného úrazu sa nepreukázalo porušenie predpisov na zaistenie bezpečnosti a ochrany zdravia pri práci. Počas hodnoteného obdobia nebol zaznamenaný ani nahlásený výskyt vzniku choroby z povolania, havária alebo porucha technických zariadení väčšieho rozsahu, ktorých bezpečnosť a funkčnosť je zaisťovaná prostredníctvom pravidelných odborných prehliadok a odborných skúšok. Poskytovanie osobných ochranných pracovných prostriedkov zamestnancom bolo realizované v súlade s príslušnými predpismi.
Výchova a vzdelávanie v oblasti bezpečnosti a ochrany zdravia pri práci je komplexne zabezpečovaná prostredníctvom vstupných a opakovaných odborných školení všetkých zamestnancov poisťovne, s výnimkou vedúcich zamestnancov, ktorých vzdelávanie sa realizuje osobitne vzhľadom na ich potrebu širšieho vedomostného rozhľadu v uvedenej oblasti. 
V oblasti ochrany pred požiarmi bola pozornosť zameraná najmä na prevenciu. Štátny požiarny dozor ani technik požiarnej ochrany pri kontrolách nezistili závažnejšie nedostatky. Bola vykonaná odborná príprava a preverená činnosť protipožiarnych hliadok poisťovne. Na všetkých objektoch bol vykonaný cvičný požiarny poplach spojený s evakuáciou zamestnancov a osôb prevzatých do starostlivosti. V roku 2015 nebol evidovaný v objektoch poisťovne žiadny požiar.
V oblasti ochrany životného prostredia v roku 2015 bola venovaná metodická a podporná činnosť pobočkám na úseku odpadového hospodárstva (spolupráca pri kontrolách a miestnych ohliadkach štátnymi orgánmi odpadového hospodárstva, spracovanie podkladov/dokumentácie pred a po odbere odpadov, spracovanie príslušnej evidencie a hlásení o odpadoch atď.). Komunikácia medzi ústredím a pobočkami sa zefektívnila aj vďaka zavedeniu priečinka „životné prostredie“ vo verejných priečinkoch, kde sú spracované základné informácie o odpadovom hospodárstve (vzory tlačív, spôsob ich vyplňovania, kódy, príslušné orgány štátnej správy, Katalóg odpadov, označovanie nádob a odpadov atď.). Pokračovaním v zavedenom separovaní zberu papiera a plastov sa znížil objem zmesového komunálneho odpadu vo vonkajších zberných nádobách (kontajneroch).

Požadovaná úroveň fyzickej bezpečnosti sa v roku 2015 dosahovala kombináciou organizačných a režimových opatrení, technickou ochranou a fyzickou ochranou. Objekty sú zabezpečené elektrickým zabezpečovacím systémom, systémom kontroly vstupov a uzatvoreným televíznym okruhom. Fyzická ochrana bola v  poisťovni zabezpečovaná prostredníctvom súkromnej bezpečnostnej služby.
V oblasti krízového riadenia, civilnej ochrany a hospodárskej mobilizácie v spolupráci so systémovým integrátorom špecifického aplikačného programu jednotného informačného systému hospodárskej mobilizácie EPSIS®, a odborom krízového manažmentu a bezpečnosti Ministerstva práce, sociálnych vecí a rodiny Slovenskej republiky poisťovňa realizovala školenie zamestnancov plniacich úlohy krízového riadenia, civilnej ochrany a hospodárskej mobilizácie v nadstavbovej časti predmetného programu. V rámci modulu “Evidencia denných hlásení“ poisťovňa vykonáva pravidelné nácviky. V pôsobnosti poisťovne bol vypracovaný nový „Krízový plán subjektu hospodárskej mobilizácie“ a priebežne aktualizované analýzy vzniku možných mimoriadnych udalostí v objektoch poisťovne. Odborná príprava členov krízového štábu ústredie bola realizovaná v mesiaci február a v mesiaci október odborná príprava členov krízových štábov pobočiek. 

C. VII. 3. Verejné obstarávanie

V roku 2015 poisťovňa realizovala verejné obstarávanie podľa platného zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“). Zmeny zákona o verejnom obstarávaní v zmysle jeho noviel boli premietnuté do interných riadiacich aktov poisťovne.

S cieľom znížiť a optimalizovať prevádzkové náklady a kapitálové výdavky poisťovne sa naďalej pokračovalo v centralizácii nákupných procesov pri obstarávaní tovarov, služieb a prác potrebných na zabezpečenie prevádzkových činností poisťovne. 

Celkovo bolo v roku 2015 ukončených 9 nadlimitných zákaziek, z toho 4 zákazky zadávaných postupom verejnej súťaže a 5 zákaziek zadávané postupom priameho rokovacieho konania, pri ktorom boli na jeho uplatnenie splnené podmienky v zmysle zákona o verejnom obstarávaní. Nadlimitné zákazky sa prevažne týkali dodávok tovarov a poskytovania služieb v oblasti informačných technológií, dodávok tlačív a nákupu pohonných hmôt prostredníctvom palivových kariet.

Poisťovňa v roku 2015 ukončila aj 13 podlimitných zákaziek zadávaných postupom podľa § 100 a § 101 zákona o verejnom obstarávaní. Tieto zákazky sa prevažne týkali oblastí pri zabezpečovaní prevádzkových činností poisťovne, najmä stavebných prác pri rekonštrukcii, modernizácii a opravách budov, dodávky kancelárskeho nábytku, dodávky pracovného ošatenia a pracovnej obuvi, poskytovania prekladateľských a tlmočníckych služieb, spracovania projektových dokumentácií pre realizáciu stavebných prác.

Pri zabezpečovaní operatívnych prevádzkových potrieb poisťovne súvisiacich s drobnými opravami jednotlivých objektov ústredia a pobočiek, napríklad tovarov, služieb a prác pri oprave častí budov, oprave, resp. výmene podlahových krytín, maľovania priestorov jednotlivých objektov, oprave okien a dverí, odborné prehliadky a odborné skúšky, rôzne servisné činnosti a pod. sa zadávanie týchto zákaziek realizovalo prostredníctvom Elektronického kontraktačného systému alebo podľa § 9 ods. 9 zákona o verejnom obstarávaní.

C. VIII. Informačný systém

Poisťovňa sa zapojila do národného projektu „Informačný systém centrálnej správy referenčných údajov verejnej správy (IS CSRÚ)“, cieľom ktorého je zdieľanie spoločných údajov vo verejnej správe, aby sa zabezpečilo, že jednotlivé subjekty verejnej správy budú pracovať s aktuálnymi a rovnakými údajmi a údaje budú k dispozícii na jednom mieste – v centrálnom úložisku. Prostredníctvom IS CSRÚ poisťovňa bude prijímať údaje z Úradu práce, sociálnych vecí a rodiny.
V rámci národného projektu "Dátové centrum obcí a miest (DCOM)" poisťovňa začala poskytovať údaje mestským a obecným úradom. Projekt zabezpečí ich integráciu s informačným systémom verejnej správy a zároveň sprostredkuje prístup k elektronickým službám samospráv širokej verejnosti. V rámci Operačného programu Integrovaná infraštruktúra (OPII) 2014-2020 sa poisťovňa uchádza o finančné prostriedky na predmet zákazky „Integrovaný informačný systém Sociálnej poisťovne podporujúci transformáciu výkonu sociálneho poistenia do systému elektronických služieb“, na realizáciu ktorého aktuálne dokončuje verejné obstarávanie.

V roku 2015 bolo upravené aplikačné programové vybavenie Optického archivačného systému na spracovanie dokladov označených čiarovým kódom a aplikačné programové vybavenie na prenos údajov do informačného systému dôchodkového poistenia v záujme ich efektívnejšieho a rýchlejšieho spracovania. 

Poisťovňa si stanovila v súlade so zákonom o elektronickom výkone verejnej správy vytvoriť Register fyzických osôb poisťovne (RFO SP), tento technicky napojiť na informačný systém registra fyzických osôb Ministerstva vnútra Slovenskej republiky (IS RFO MV SR), a tiež zverifikovať dáta o fyzických osobách v interných informačných systémoch Sociálnej poisťovne s IS RFO MV SR a po uvedení RFO MV SR do zoznamu referenčných registrov používať v registroch Sociálnej poisťovne zverifikované údaje z referenčného registra fyzických osôb. Bola podpísaná dohoda o integračnom zámere medzi poisťovňou a Ministerstvom vnútra Slovenskej republiky o prepojení RFO SP s IS RFO MV SR, na základe ktorej bola uzatvorená dohoda o poskytovaní údajov z registra fyzických osôb.

Poisťovňa začala s prípravou novej elektronickej služby pre zamestnávateľov, v rámci ktorej sa od januára 2016, namiesto doterajšieho zasielania tlačív evidenčných listov dôchodkového poistenia v papierovej forme, budú môcť zasielať evidenčné listy dôchodkového poistenia elektronicky.

Od 1. januára 2015 sa poisťovňa stala zriaďovateľom a správcom Centrálneho informačného ponukového systému (CIPS), v ktorom sa evidujú a spracovávajú žiadosti o dôchodok (ŽoD) z II. piliera, generujú a zasielajú sporiteľom ponuky dôchodkov z II. piliera, evidujú sa zmluvy uzatvorené medzi sporiteľmi a poistiteľmi a dôchodkovými správcovskými spoločnosťami, vrátane výplat jednotlivých dôchodkov. CIPS zabezpečuje trvalú elektronickú komunikáciu medzi poisťovňou a informačnými systémami subjektov zúčastnených na procese CIPS (poistitelia a dôchodkové správcovské spoločnosti). V rámci CIPS boli vytvorené komunikačné rozhrania s existujúcimi informačnými systémami poisťovne.

Za účelom zefektívnenia výkonných a podporných procesov informačného systému dôchodkového poistenia bol zakúpený a nainštalovaný nový sálový server vrátane  technológie zálohovania a softvérového vybavenia.
V súvislosti s podporou výkonu dôchodkového poistenia bolo pripravené nové a upravené existujúce aplikačné programové vybavenie najmä na

· úprava APV na zmenový výpočet dôchodku hromadné určenie novej sumy starobného dôchodku k 1.januáru 2015 za obdobie dôchodkového poistenia získané po splnení podmienok nároku na starobný dôchodok, 

· príprava APV na zvýšenie sumy starobného dôchodku resp. invalidného dôchodku po dovŕšení dôchodkového veku na sumu minimálneho dôchodku podľa § 82b a § 293dl zákona o sociálnom poistení v znení zákona č. 140/2015 Z. z. hromadné určenie novej sumy starobného dôchodku resp. invalidného dôchodku po dovŕšení dôchodkového veku podľa § 82b a § 293dl zákona o sociálnom poistení v znení zákona č. 140/2015 Z. z. od 1. júlu 2015, 

· určenie nároku na vianočný príspevok a sumy vianočného príspevku hromadné určenie novej sumy dôchodku k 1. januáru 2016. V roku 2015 bola v rámci technickej inovácie IS dôchodkového poistenia realizovaná aj migrácia dát a aplikačného programového vybavenia z prostredia „starého“ mainframe-u z/Series do prostredia nového mainframe-u zBC12.

V oblasti informatickej podpory činností vykonávaných poisťovňou v oblasti starobného dôchodkového sporenia a podporných častí informačného systému boli práce v roku 2015 zamerané na

· úpravu aplikácií v IS SDS v súvislosti s novelou zákona o starobnom dôchodkovom sporení 

· poskytovanie informácií z Centrálneho informačného ponukového systému inému spolupracujúcemu informačnému systému: 

· pre posudzovanie  splnenia nároku na zvýšenie invalidného dôchodku na sumu minimálneho dôchodku,

· informácie o každej zmene sumy vyplácanej zo starobného dôchodkového sporenia pre poberateľa alebo kandidáta na poberateľa minimálneho dôchodku,

· informáciu o vyplatení nasporenej sumy z príspevkov starobného dôchodkového sporenia , ktorá je nižšia ako medián za daný rok,

· informáciu o prijatí certifikátu s nulovou nasporenou sumou z dôchodkovej správcovskej spoločnosti.
V roku 2015 boli uskutočnené zmeny v sieťovej infraštruktúre LAN výmenou 2 kusov kostrových sieťových prepínačov  v ústredí poisťovne a výmenou časti koncových sieťových prepínačov v ústredí a na pobočkách. V informačnom a poradenskom centre poisťovne prebehla zmena zapojenia v sieťovej topológií a výmena sieťových prepínačov, pričom tieto zmeny priniesli zlepšenie kvality hlasovej komunikácie. Systém oznamovania nedoplatkov klientom poisťovne prostredníctvom SMS komunikácie sa rozšíril na všetky pobočky.

Záver

Predkladaná správa o činnosti poisťovne za rok 2015 poskytuje súhrnné údaje o činnosti orgánov poisťovne a jej organizačných zložiek a podrobný prehľad o aktuálnom stave poisťovne za rok 2015 v jednotlivých oblastiach výkonu jej činnosti pri aplikácii zákona o sociálnom poistení.

